Γιαννιτσά

Τα **Γιαννιτσά** είναι πόλη της Ελλάδας, ενταγμένη γεωγραφικά στο διαμέρισμα της Μακεδονίας και διοικητικά στην Περιφέρεια Κεντρικής Μακεδονίας. Σύμφωνα με την απογραφή του 2021, ο πληθυσμός τους ανέρχεται σε 30.498 κατοίκους, γεγονός που τα καθιστά το μεγαλύτερο αστικό κέντρο της Περιφερειακής Ενότητας Πέλλας, καθώς και ιστορική έδρα της, και έδρα του Δήμου Πέλλας. 

Τα Γιαννιτσά είναι κτισμένα σε μικρή απόσταση από το όρος Πάικο προς βορρά και από τις όχθες του ποταμού Αξιού προς ανατολάς, σε υψόμετρο 42 μέτρων από την επιφάνεια της θάλασσας. Η πόλη βρίσκεται στο κέντρο μιας εκτεταμένης και ιδιαίτερα εύφορης πεδιάδας, γνωστής ως κάμπος Γιαννιτσών–Θεσσαλονίκης, η οποία συνιστά τη μεγαλύτερη πεδινή έκταση του ελλαδικού χώρου. Στην ίδια γεωγραφική ενότητα εκτεινόταν έως τα μέσα του 20ού αιώνα η λίμνη των Γιαννιτσών, ένα φυσικό τοπίο με σημαντικό οικολογικό, οικονομικό και ιστορικό ρόλο, το οποίο μεταβλήθηκε ριζικά μετά την αποξήρανσή του.

Η ίδρυση των Γιαννιτσών ως οικισμός ανάγεται στη βυζαντινή περίοδο· ωστόσο απέκτησε ιδιαίτερη σημασία μετά την κατάκτησή της από τον Οθωμανό στρατηλάτη Γαζή Αχμέτ Εβρενός, ο οποίος εγκαταστάθηκε στην περιοχή, όπου και απεβίωσε και ετάφη. Η ύπαρξη του τάφου του προσέδωσε στα Γιαννιτσά εξέχουσα θρησκευτική βαρύτητα, γεγονός που συνέβαλε στην τεράστια οικονομική, δημογραφική και αστική ανάπτυξή τους κατά την περίοδο της Τουρκοκρατίας, οπότε και εξελίχθηκαν σε ιερή πόλη των Οθωμανών. Στο πλαίσιο αυτό ερμηνεύεται και η διαχρονική χρήση του προσωνυμίου «Μέκκα των Βαλκανίων» για την πόλη. Τέλος, σε μικρή απόσταση ανατολικά των Γιαννιτσών εντοπίζονται τα αρχαιολογικά κατάλοιπα της Πέλλας, πρωτεύουσας του βασιλείου της Μακεδονίας, στοιχείο που ενισχύει περαιτέρω τη γεωγραφική, ιστορική και αρχαιολογική σημασία της ευρύτερης περιοχής.

Κατά τη σύγχρονη περίοδο, τα Γιαννιτσά παρουσιάζουν σταθερή οικονομική, πνευματική και πολιτιστική ανάπτυξη. Η τοπική οικονομία στηρίζεται σε ισχυρή αγροτική παραγωγή, η οποία συμβάλλει ουσιαστικά στη βιωσιμότητα της περιοχής και στη συγκράτηση του νεότερου πληθυσμού. Παράλληλα, αναπτύσσεται αξιόλογη επιχειρηματική δραστηριότητα, με την παρουσία βιομηχανικών, βιοτεχνικών και εμπορικών μονάδων. Η πόλη λειτουργεί, επιπλέον, ως σημαντικό πολιτιστικό και αθλητικό κέντρο, με ενεργή δράση τοπικών συλλόγων που συμβάλλουν στη διατήρηση και ανάδειξη της τοπικής ιστορίας, της πολιτιστικής κληρονομιάς και της λαογραφικής παράδοσης.

Πολιούχοι των Γιαννιτσών είναι οι Πρωτοκορυφαίοι Απόστολοι Πέτρος και Παύλος, προς τιμήν των οποίων διοργανώνεται ετησίως πανηγυρικός εορτασμός και λαϊκό προσκύνημα στις 29 Ιουνίου, με επίκεντρο τον φερώνυμο ενοριακό ναό. Τέλος, η κοινωνική ζωή της πόλης ενισχύεται από πλήθος εκδηλώσεων καθ’ όλη τη διάρκεια του έτους, με σημαντικότερη τη φθινοπωρινή εμποροπανήγυρη, θεσμό που χάνεται στους αιώνες και εξακολουθεί να διαδραματίζει κεντρικό ρόλο στην κοινωνική και οικονομική ζωή της τοπικής κοινότητας.

## Τοπωνύμιο
Η επικρατέστερη επιστημονική ερμηνεία σχετικά με την ονομασία της πόλης των Γιαννιτσών υποστηρίζει πως, κατά τη δεκαετία του 1380, ο Γαζή Εβρενός επανίδρυσε τον προϋπάρχοντα ρωμαίικο οικισμό «Βαρδάριον» και τον μετονόμασε σε «Γενιτζέ-ι Βαρδάρ» (), ήτοι «Νέος Βαρδάρης», ενώ στις πηγές απαντάται επίσης με τις μορφές «Βαρδάρ Γενιτζεσί» ή απλώς «Γενιτζέ». Την προέλευση από την τουρκική γλώσσα υποστήριξε και ο ακαδημαϊκός αρχαιολόγος Γεώργιος Οικονόμος. Πέραν της τεκμηριωμένης αυτής άποψης, έχουν διατυπωθεί και παρετυμολογήσεις με πρόθεση εξελληνισμού. Κατά μία εκδοχή, η ονομασία συνδέεται με το ανθρωπωνύμιο «Γιαννιτσάς» (τα δίκαια του Γιαννιτσά) και αποδίδεται σε Βυζαντινό γαιοκτήμονα της περιοχής. Ο φιλόλογος Γεώργιος Μιστριώτης πρότεινε την παρετυμολογία από την τουρκική λέξη «Γιουνάν» (Yunan), που σημαίνει «Έλληνας», υποστηρίζοντας ότι οι Οθωμανοί κατακτητές παρομοίαζαν τους κατοίκους της περιοχής με τους Ίωνες που ζούσαν στην Μικρά Ασία. Αντίθετα, ο γλωσσολόγος Γεώργιος Χατζιδάκις υποστήριξε ότι το όνομα της πόλης έχει ελληνική ετυμολογική προέλευση και συνδέεται με το κύριο όνομα «Γιάννης», το οποίο κατά τη βυζαντινή περίοδο χρησιμοποιήθηκε για την ονομασία επαρχιακών οχυρών και οικισμών. Επιπλέον, ο ίδιος επισήμανε ότι οι Οθωμανοί, κατά την πρώιμη φάση της κυριαρχίας τους, δεν είχαν την δυνατότητα να επιβάλλουν νέες τοπωνυμίες, ενώ χρησιμοποίησε ως επιχείρημα και την εμφάνιση ποικίλων μορφών του ονόματος, όπως «Γιαννίτσης», «Γιαννίτσιος» και «Γιαννιτσέας», σε διαφορετικές τοποθεσίες της Βυζαντινής Αυτοκρατορίας. Τέλος, απαντά και μία παρετυμολογική ερμηνεία λαϊκής προέλευσης, σύμφωνα με την οποία η ονομασία «Γιαννιτσά» σχετίζεται με τον χαρακτηρισμό των κατοίκων ως «γενατζήδες», δηλαδή πεισματάρηδες, από το τουρκικό «γενάτ» ή «γινάτι» (πείσμα). Η ερμηνεία αυτή αποδίδεται είτε στην ιδιοσυγκρασία των κατοίκων είτε, πιθανότερα, στη σθεναρή αντίστασή τους απέναντι στις οθωμανικές δυνάμεις κατά την κατάληψη της πόλης τους από τον Εβρενός.

Αξιοσημείωτο είναι ότι η πόλη απαντά σε ορισμένες πηγές και με την ονομασία «πόλη του Εβρενός Μπέη» (Evrenos Beg yöresi). Κατά τους νεότερους χρόνους της οθωμανικής κυριαρχίας (18ος–19ος αιώνας), το τοπωνύμιο εξελληνίστηκε σε «Ιαννιτζά» ή «Γιαννιτζά», ενώ συχνή ήταν και η χρήση της παραλλαγής «Γενιτσά». Με την τελευταία μορφή η πόλη ενσωματώθηκε στο ελληνικό κράτος, έως ότου, το 1926, καθιερώθηκε επισήμως η σημερινή μορφή «Γιαννιτσά».  

## Πληθυσμός
Σύμφωνα με τα επίσημα στοιχεία της απογραφής πληθυσμού του 2021, ο πληθυσμός της πόλης των Γιαννιτσών ανέρχεται σε 30.498 κατοίκους, ενώ ο συνολικός πληθυσμός του Δήμου Πέλλας υπερβαίνει τους 57.039 κατοίκους. Η Δημοτική Ενότητα Γιαννιτσών περιλαμβάνει την Κοινότητα Γιαννιτσών, στην οποία υπάγονται οι οικισμοί Αρχοντικό, Ασβεσταριό, Δαμιανό, Ελευθεροχώρι, Λεπτοκαρυά, Μεσιανό και Παραλίμνη. Σημειώνεται ότι έως τη διοικητική μεταρρύθμιση του 2011 στην ίδια κοινότητα υπαγόταν και ο οικισμός Πενταπλάτανο. Περαιτέρω, στη Δημοτική Ενότητα Γιαννιτσών εντάσσονται και οι Κοινότητες Αμπελειών και Μελισσίου. Παρακάτω παρατίθεται αναλυτικά ο πληθυσμός της απογραφής του 2011:
### Δήμος Πέλλας
*Έδρα: Γιαννιτσά
*Ιστορική έδρα: Πέλλα
*Πληθυσμός: 57.039

#### Δημοτική Ενότητα Γιαννιτσών
*Έδρα: Γιαννιτσά
*Δημοτική Ενότητα Γιαννιτσών: 32.410
*Δημοτική Κοινότητα Γιαννιτσών: 30.498
*Δημοτική Κοινότητα Αμπελιών: 1.003
*Δημοτική Κοινότητα Μελισσίου: 909

*ο πληθυσμός αναφέρεται στην Κοινότητα Γιαννιτσών

**ο πληθυσμός αναφέρεται αποκλειστικά στην πόλη των Γιαννιτσών

## Συνοικίες
μικρογραφία|250x250εσ|Χάρτης της πόλης

* Άγιος Κωνσταντίνος
* Αγία Παρασκευή
* Καραμανλίδικα
* Καψάλη
* Μητρόπολη
* Νέα Στράντζα
* Νέα Τραπεζούντα
* Οδός Μαδύτου
* Παλιά Αγορά
* Σφαγεία
* Συνοικισμός Καρυωτών
* Φιλίππειο

## Γεωγραφία και οικονομία
μικρογραφία|290x290εσ|Λιβάδι έξω από την πόλη των Γιαννιτσών
Το φυσικό ανάγλυφο των Γιαννιτσών είναι κατά κύριο λόγο πεδινό, γεγονός που ευνοεί σε σημαντικό βαθμό την ανάπτυξη εκτεταμένων γεωργικών δραστηριοτήτων. Το κλίμα της περιοχής χαρακτηρίζεται ως μεταβατικό, παρουσιάζοντας συνδυασμό στοιχείων ηπειρωτικού και μεσογειακού τύπου. Ειδικότερα, οι χειμώνες είναι συνήθως ψυχροί, με περιόδους έντονου ψύχους, ενώ τα καλοκαίρια χαρακτηρίζονται από υψηλές θερμοκρασίες και σχετική ξηρασία, παράγοντες που επηρεάζουν άμεσα τις καλλιεργητικές πρακτικές και την αγροτική παραγωγή. 

Η γεωγραφική ένταξη των Γιαννιτσών έχει συμβάλει καθοριστικά στη διαμόρφωση του αγροτοκτηνοτροφικού χαρακτήρα της περιοχής. Το μεγαλύτερο ποσοστό του αγροτικού πληθυσμού απασχολείται στην πρωτογενή παραγωγή, αξιοποιώντας το ιδιαίτερα εύφορο έδαφος για καλλιέργειες μεγάλης κλίμακας. Στα κυριότερα αγροτικά προϊόντα της περιοχής συγκαταλέγονται τα σιτηρά, το καλαμπόκι και το σουσάμι, καθώς και ποικίλες δενδρώδεις καλλιέργειες. Ιδιαίτερη σημασία έχει η παραγωγή φρούτων, κυρίως μήλα, πορτοκάλια, ροδάκινα, κεράσια, σταφύλια, βερίκοκα, ρόδια, ακτινίδια και πεπόνια. Παράλληλα, το βαμβάκι και ο καπνός εξακολουθούν να αποτελούν καλλιέργειες στρατηγικής σημασίας για την τοπική οικονομία. Τέλος, αξιόλογη είναι και η καλλιέργεια της αμπέλου, η οποία διαθέτει μακρά παράδοση στην περιοχή και συνδέεται με την παραγωγή του τοπικού τσίπουρου, καθώς και η ανάπτυξη της μελισσοκομίας.

## Ιστορία
### Αρχαιότητα
μικρογραφία|280x280εσ|Χάρτης του βασιλείου της Μακεδονίας, όπου, μεταξύ άλλων, απεικονίζεται η περιοχή της Βοττιαίας, και οι κώμες της
Η περιοχή των Γιαννιτσών ονομαζόταν «Βοττιαία» και σήμερα τεκμηριώνει αδιάλειπτη ανθρώπινη παρουσία ήδη από την Αρχαιότερη Νεολιθική Περίοδο (τέλη 7ης – αρχές 6ης χιλιετίας π.Χ.), όπως αποδεικνύεται από τον νεολιθικό οικισμό που έχει εντοπιστεί στη θέση «Παλιά Αγορά», στον νότιο λόφο της πόλης. Ο οικισμός αυτός συγκαταλέγεται στις αρχαιότερες νεολιθικές εγκαταστάσεις στον ευρωπαϊκό χώρο. Σύμφωνα με τις αρχαίες παραδόσεις, πρώτοι κάτοικοι ήταν οι Βοττιαίοι, με μυθικό γενάρχη τον Βόττωνα, ο οποίος προερχόταν από την Κρήτη. Οι σχετικές αφηγήσεις αποδίδουν την καταγωγή των Βοττιαίων είτε σε Μινωίτες που διασώθηκαν από εκστρατεία προς τη Σικελία είτε σε απογόνους Αθηναίων που επέζησαν από τον Μινώταυρο. Οι Βοττιαίοι γειτνίαζαν στα νότια με τους Πίερες, στα δυτικά με τους Φρύγες, στα ανατολικά με τους Μύγδονες και στα βόρεια με τους Άλμωπες. Η Βοττιαία περιλάμβανε σημαντικές και εύρωστες κώμες και πόλεις, όπως ο Κύρρος, η Τύρισσα, ο Βούνομος, οι Ίχνες και η Αταλάντη, τα κατάλοιπα των οποίων εντοπίζονται σε μικρή απόσταση από τα σημερινά Γιαννιτσά. Η κατοίκηση συνεχίζεται αδιάκοπα κατά την Εποχή του Χαλκού (3200–1100 π.Χ.) και την Πρώιμη Εποχή του Σιδήρου (1100–750 π.Χ.), περίοδο στην οποία χρονολογείται και νεκροταφείο στην έξοδο της πόλης προς την Έδεσσα. Επιπλέον, πολυάριθμα τυχαία ευρήματα μαρτυρούν τη διαρκή ανθρώπινη δραστηριότητα και κατά την Ελληνιστική περίοδο. Η γεωγραφική θέση της περιοχής, στο σημείο σύγκλισης πεδινών, παράκτιων και ορεινών ζωνών, καθώς και κατά μήκος σημαντικών βαλκανικών οδικών αξόνων, προσέδιδε στον οικισμό ιδιαίτερη στρατηγική και οικονομική σημασία. Κατά τη Μέση Νεολιθική Περίοδο, ο αρχικός οικισμός φαίνεται ότι εγκαταλείφθηκε, πιθανότατα εξαιτίας της ανόδου της στάθμης της θάλασσας και της εκτεταμένης κατάκλισης των παρακείμενων γαιών.

Κατά τον 7ο αιώνα π.Χ. εδραιώνονται στην περιοχή οι Αργεάδες Μακεδόνες, κατά την άνοδό τους από το Άργος της Πελοποννήσου. Ο βασιλέας Περδίκκας Α΄ εκδίωξε τους Βοττιαίους από τις εστίες τους, οδηγώντας τους σε εγκατάσταση στη Χαλκιδική, με αποτέλεσμα η Βοττιαία να ενσωματωθεί στο μακεδονικό κράτος. Έκτοτε, οι ιστορικές μαρτυρίες για την περιοχή καθίστανται περιορισμένες έως τις αρχές του 4ου αιώνα π.Χ., όταν ο βασιλέας Αρχέλαος Α΄ μετέφερε την πρωτεύουσα του κράτους από τις Αιγές (σημερινή Βεργίνα) στην Πέλλα, νέα πόλη που ίδρυσε στα παράλια του Θερμαϊκού Κόλπου. Η Πέλλα εξελίχθηκε ταχέως σε μείζονα διοικητικό, οικονομικό και πολιτιστικό κέντρο του αρχαίου ελληνικού κόσμου και γνώρισε περίοδο κορύφωσης και διεθνούς ακτινοβολίας, αφήνοντας ανεξίτηλο αποτύπωμα στην παγκόσμια ιστορία ως γενέτειρα του Αλέξανδρου του Μέγα.

### Βυζαντινή περίοδος
[μικρογραφία|280x280εσ|Χάρτης της Βυζαντινής Ελλάδας. Το [Θέμα Θεσσαλονίκης απεικονίζεται στο βόρειο κομμάτι του χάρτη, εκεί όπου υπαγόταν διοικητικά το Βαρδάριον]]
Σε αντίθεση με την επικρατούσα άποψη ότι τα Γιαννιτσά ιδρύθηκαν από τους Οθωμανούς, τυχαία αρχαιολογικά ευρήματα που ανακαλύφθηκαν μέσα στην πόλη, στον χώρο της «Παλιάς Αγοράς», καταδεικνύουν ότι προϋπήρχε ως οργανωμένος οικισμός κατά τη βυζαντινή περίοδο, με την ονομασία «Βαρδάριον», και μάλιστα ήταν ιδιαίτερα ακμαίος, λόγω της κοντινής του απόστασης με την Εγνατία Οδό. Η πρώτη μνεία του τοπωνυμίου απαντάται τον 11ο αιώνα, από ιστορικούς των Κομνηνών. Κάποιοι ιστορικοί εικάζουν πως ο οικισμός ονομάστηκε έτσι λόγω του ότι οι κάτοικοι του ήταν οι Βαρδαριώτες, τους οποίους εγκατέστησαν εκεί οι Βυζαντινοί για να αντιμετωπίσουν τις βουλγαρικές επιδρομές, ενώ κάποιοι άλλοι κάνουν λόγο για Δραγουβίτες και Σαγουδάτους, στο πλαίσιο της εγκατάστασης σλαβικών φυλών στον ηπειρωτικό ελλαδικό χώρο. 

Κατά τη διάρκεια των στρατιωτικών επιχειρήσεών του στη Μακεδονία, περί τα έτη 1383 ή 1385, ο στρατιωτικός διοικητής του σουλτάνου Μουράτ Α΄, Εβρενός Μπέης, ήλθε αντιμέτωπος με έναν ήδη ανεπτυγμένο οικισμό, τον οποίο κατέλαβε και αξιοποίησε ως στρατηγικό σημείο ελέγχου και εφαλτήριο για την περαιτέρω κατάκτηση της Βαλκανικής Χερσονήσου. Αυτό επιβεβαιώνεται και από τον περιηγητή του 17ου αιώνα Εβλιγιά Τσελεμπή, ο οποίος, σε πιο λαϊκό και μυθοπλαστικό ύφος, αναφέρει την παρουσία δύο κάστρων που κτίστηκαν από βασιλείς της γενιάς του Φιλίππου Ε΄. Τα κάστρα αυτά κατεδαφίστηκαν από τους Οθωμανούς, οι οποίοι προχώρησαν σε εκτεταμένη πολεοδομική και διοικητική αναδιοργάνωση, μετατρέποντας τον οικισμό αυτό σε πόλη. 

Η παραχώρηση της περιοχής στον Εβρενός περιβάλλεται από ένα σύνθετο πλέγμα θρύλων, προφορικών παραδόσεων και ιστορικών αφηγήσεων. Σύμφωνα με μία εκδοχή, ο Μουράτ Α΄ παραχώρησε στον Εβρενός την έκταση γης που θα μπορούσε να διανύσει έφιππος στο χρονικό διάστημα μίας ημέρας. Η παραχώρηση των Γιαννιτσών από τον ίδιο τον σουλτάνο τεκμηριώνεται και από τον Βυζαντινό ιστορικό Λαόνικο Χαλκοκονδύλη.

Μία έτερη παράδοση αποδίδει την ίδια πρόθεση μέσω συμβολικής σύμβασης, σύμφωνα με την οποία η έκταση που θα περιερχόταν στην κατοχή του καθοριζόταν από το περίγραμμα ενός δέρματος αγελάδας. Ο Εβρενός, με την ηράκλεια δύναμή του, μετέτρεψε το τομάρι σε μακρά και λεπτή λωρίδα, η οποία κάλυψε μια τεράστια έκταση, στην οποία ιδρύθηκε ο νέος οικιστικός πυρήνας. Άλλη παράδοση αποδίδει την επιλογή της τοποθεσίας σε κλιματικά και περιβαλλοντικά κριτήρια: ο Εβρενός, ψάχνοντας το καταλληλότερο μέρος για να εγκατασταθεί ο ίδιος με τον στρατό του, διέταξε χίλιους σκλάβους του να ανεμίζουν πούπουλα στον αέρα και να συνεχίσουν την πορεία έως ότου αυτά καταπέσουν στο έδαφος, ορίζοντας έτσι το πλέον ευνοϊκό σημείο. Τελικά τα πούπουλα λύγισαν όταν έφτασαν σε μια εύφορη πεδιάδα, με φυσική προστασία από τον ορεινό όγκο του Πάικου προς βορρά και με άμεση γειτνίαση προς νότο με τη λίμνη των Γιαννιτσών. Η στρατηγική σημασία της περιοχής ενισχυόταν και από τη διέλευση της Εγνατίας Οδού, η οποία συνέδεε τη Θεσσαλονίκη με τα υπόλοιπα αστικά κέντρα της Μακεδονίας. Όλοι αυτοί οι παράγοντες, σε συνδυασμό με την ομορφιά του όλου τοπίου, συνέβαλλαν στην απόφαση του Εβρενός να εγκαθιδρύσει εκεί τη νέα του έδρα.

### Τουρκοκρατία

#### Πρώτα χρόνια
[μικρογραφία|280x280px|Υδατογραφία της πόλης των Γιαννιτσών από τον [Έντουαρντ Λίαρ (1848)]]
Ο Εβρενός προχώρησε σε συστηματική εγκατάσταση κτηνοτρόφων και πολεμιστών Γιουρούκων, οι οποίοι προηγουμένως κατοικούσαν στις Σέρρες, και είχαν απώτερη καταγωγή από την περιοχή της Ιωνίας. Η πολιτική αυτή αποσκοπούσε αφενός στην πληθυσμιακή ενίσχυση των Γιαννιτσών και αφετέρου στη διαμόρφωση ενός κοινωνικού και θρησκευτικού περιβάλλοντος σύμφωνου με τις ανάγκες των ευσεβών μουσουλμάνων της εποχής. Παράλληλα, ο Εβρενός ανέπτυξε ένα εκτεταμένο οικοδομικό και κοινωφελές πρόγραμμα, το οποίο περιλάμβανε την ανέγερση τζαμιού, καραβανσεράι, ιμαρέτ, μεντρεσέ, λουτρού και υδραγωγείου. Η υδροδότηση της πόλης εξασφαλιζόταν μέσω υπόγειων αγωγών και λιθόκτιστων τοξωτών κατασκευών, που μετέφεραν πόσιμο νερό από το όρος Πάικο, ενώ οι εκτεταμένες πεδιάδες της ευρύτερης περιοχής αξιοποιήθηκαν ως βοσκότοποι για τα άλογα του ιππικού του. Στο πλαίσιο της περαιτέρω εδαφικής επέκτασης, ο Εβρενός κατέκτησε γειτονικούς οικισμούς, τους οποίους ενέταξε στα βακούφιά του και υπήγαγε διοικητικά στην επαρχία με έδρα τα Γιαννιτσά. Με τον τρόπο αυτό, ο καζάς Γιαννιτσών περιέλαβε περισσότερους από ενενήντα οικισμούς, καλύπτοντας μια εκτεταμένη γεωγραφική περιοχή που εκτεινόταν από τις όχθες του Αξιού έως το Πάικο και τα περίχωρα της Θεσσαλονίκης. Μετά τον θάνατό του, ο Εβρενός ενταφιάστηκε σε μαυσωλείο εντός της πόλης, γεγονός που προσέδωσε στα Γιαννιτσά ιδιαίτερο θρησκευτικό κύρος και τα ανέδειξε σε τόπο προσκυνήματος, καθιερώνοντάς τα ως «ιερή πόλη» για τους επόμενους αιώνες. Μετά τον θάνατο του Εβρενός, η δικαιοδοσία της πόλης και των βακουφίων της περιήλθε στον πρωτότοκο γιο του, Μπαράκ Μπέη. 

Το έτος 1423, ο σουλτάνος Μουράτ Β΄, επιδιώκοντας την ανάκτηση της Θεσσαλονίκης από τον έλεγχο των Ενετών, συνεργάστηκε με τον Μπαράκ Μπέη. Τα Γιαννιτσά λειτούργησαν ως ορμητήριο των οθωμανικών δυνάμεων, από το οποίο οργανώθηκε η εκστρατεία κατά της πόλης. Η Θεσσαλονίκη καταλήφθηκε εκ νέου στις 29 Μαρτίου 1430, έπειτα από σύντομη αλλά εντατική πολιορκία διάρκειας τριών ημερών. Μετά την άλωση, παρατηρήθηκε δραματική μείωση του πληθυσμού της πόλης, γεγονός που δημιούργησε την ανάγκη άμεσης δημογραφικής αποκατάστασης. Σύμφωνα με τον ιστορικό Ιωάννη Αναγνώστη, ο Μουράτ Β΄ διέταξε τη μετεγκατάσταση χιλίων τουρκικών οικογενειών από τα Γιαννιτσά στη Θεσσαλονίκη, με σκοπό την ενίσχυση και ανασυγκρότηση του αστικού πληθυσμού. 

#### Ακμή
[μικρογραφία|Το [Τέμενος του Ισκεντέρ Μπέη (Γιαννιτσά)|Τέμενος Ισκεντέρ Μπέη, το μεγαλύτερο μουσουλμανικό μνημείο της πόλης, χτισμένο τον 15ο αιώνα, όπως φωτογραφήθηκε το 1916]]
Η κυριότητα της πόλης και των βακουφίων περιήλθε στους απογόνους του Εβρενός, οι οποίοι μερίμνησαν για τη συνεχή ανάπτυξη των Γιαννιτσών ως σημαντικού διοικητικού και στρατιωτικού κόμβου της οθωμανικής επικράτειας, με τη μόνιμη παρουσία αξιωματούχων υψηλού κύρους. Η αστική και κοινωφελής ανάπτυξη κορυφώθηκε στα μέσα του 15ου αιώνα, κατά την περίοδο του Σεμσεντίν Αχμέτ Μπέη, εγγονού του Εβρενός, ο οποίος προίκισε την πόλη με πλήθος δημοσίων έργων. Παράλληλα, τα Γιαννιτσά αναδείχθηκαν σε κέντρο γραμμάτων και τεχνών, όπου γνώρισαν ιδιαίτερη άνθηση η οθωμανική λογοτεχνία και η ισλαμική διανόηση. Χαρακτηριστικό είναι ότι σημαντικός αριθμός κατοίκων διακρινόταν για το υψηλό μορφωτικό του επίπεδο, ενώ αρκετοί ποιητές και λόγιοι που υπηρέτησαν τον σουλτάνο κατάγονταν από τα Γιαννιτσά.

Αν και η περσική γλώσσα μελετιούνταν ευρέως στην οθωμανική Ρούμελη, τα Γιαννιτσά αποτελούσαν ιδιαίτερη περίπτωση, καθώς συγκαταλέγονταν στις πόλεις όπου τα περσικά δεν διδάσκονταν μόνο ως ακαδημαϊκή γλώσσα, αλλά χρησιμοποιούνταν και στην καθημερινή επικοινωνία. Ωστόσο, τα περσικά των Γιαννιτσών διέφεραν από τα περσικά της ανατολής, τόσο ως προς την προφορά όσο και προς το λεξιλόγιο· η διαφοροποίηση αυτή ήταν τόσο εμφανής ώστε οι Οθωμανοί τα αποκαλούσαν «περσικά της Ρούμελης» (Rumili Farsisi). Η συχνή παρουσία καλλιεργημένων ανθρώπων στην πόλη, συνέβαλε στην διαμόρφωση ενός λαμπρού περσόφωνου περιβάλλοντος. Συγκεκριμένα, ο Ασίκ Τσελεμπή, που επισκέφθηκε την πόλη, την χαρακτήρισε ως «εστία των περσικών».

Σύμφωνα με την παλαιότερη σωζόμενη φορολογική απογραφή, το 1519 (έτος Εγίρας 925), η πόλη αποτελούνταν από 793 μουσουλμανικά, 25 χριστιανικά και 24 εβραϊκά νοικοκυριά (λίγο άνω των 4.000 κατοίκων) και ήταν ζιαμέτι (τιμάριο) του Μεβλανά Αχμέτ Τσελεμπί.
αριστερά|μικρογραφία|280x280εσ|Υδατογραφία του Έντουαρντ Λίαρ που απεικονίζει δρόμο των Γιαννιτσών (1848)
Κατά τη διάρκεια του 16ου και του 17ου αιώνα τα Γιαννιτσά γνώρισαν τη μέγιστη περίοδο ακμής τους, εξελισσόμενα σε πόλο έλξης για τα μέλη της οθωμανικής διοικητικής και θρησκευτικής ελίτ. Η αστική φυσιογνωμία της πόλης χαρακτηριζόταν από πλήθος κτιρίων και μνημείων οθωμανικής αρχιτεκτονικής, υψηλής καλαισθησίας, ενώ η γενικότερη οικονομική ευημερία αντανακλάται στην οικιστική της δομή. Οι κατοικίες των περισσότερων κατοίκων ήταν μονώροφα ή διώροφα λιθόκτιστα αρχοντικά, περιβαλλόμενα από εκτεταμένους πλακόστρωτους κήπους, στους οποίους περιλαμβάνονταν αμπελώνες, λαχανόκηποι και ιδιωτικές κρήνες. Κατά την περίοδο αυτή, ο πληθυσμός της πόλης εκτιμάται ότι έφθανε περίπου τους 50.000 κατοίκους, με 10.000 οικίες, 20 τζαμιά, επτά τουρκικά σχολεία, δύο ιεροδιδασκαλεία, περίπου 700 καταστήματα, καθώς και μπεζεστένι. Η πνευματική ακτινοβολία ενισχύθηκε περαιτέρω με την παρουσία του σεΐχη Αμπντουλάχ ιλ Ιλαχή, ιεραπόστολο του τάγματος των δερβίσηδων, ο οποίος εγκαταστάθηκε εκεί με σκοπό την εκπαίδευση των τέκνων του Μπέη και της οθωμανικής αριστοκρατίας. Μετά τον θάνατό του, ενταφιάστηκε σε τεκέ εντός της πόλης, ο οποίος σταδιακά απέκτησε προσκυνηματικό χαρακτήρα, καθώς ο ίδιος τιμόταν ως άγιος από τους πιστούς. Λόγω της αγιοσύνης που είχαν αποκτήσει τα Γιαννιτσά, το 1670 ο σουλτάνος Μωάμεθ Δ΄ επισκέφθηκε την πόλη, φιλοξενούμενος στο σπίτι του διοικητή Σουλεϊμάν Μπέη.

#### Οικονομία

Κατά την περίοδο της ακμής τους, η οικονομική ζωή των Γιαννιτσών στηριζόταν κατά κύριο λόγο στην αγροτική παραγωγή, με βασικούς τομείς την καλλιέργεια καπνού, δημητριακών, βαμβακιού και μεταξιού. Ο καπνός της πόλης, φημισμένος για την υψηλή ποιότητά του, αποτελούσε σημαντικό εξαγώγιμο προϊόν, διοχετευόμενο ευρέως στις αγορές του αραβικού κόσμου και φθάνοντας έως τα σουλτανικά ανάκτορα, όπου εκτιμάτο ως εκλεκτό είδος πολυτελείας.αριστερά|μικρογραφία|280x280px|Η Οθωμανική Αγορά το 1916, σε φωτογραφικό ντοκουμέντο Γάλλων στρατιωτών. Απεικονίζεται ο δρόμος που οδηγεί στο Τέμενος Ισκεντέρ Μπέη, αριστερά τα χάνια και δεξιά τα εμπορικά καταστήματα
Παράλληλα, ιδιαίτερη άνθηση γνώριζε η σηροτροφία, με την ετήσια παραγωγή να ανέρχεται, σύμφωνα με τις πηγές, σε περίπου 100.000 οκάδες κουκουλιών μεταξοσκωλήκων, γεγονός που εξηγεί και την εκτεταμένη παρουσία μουριών στον αστικό και περιαστικό χώρο της πόλης. Πέραν της αγροτικής οικονομίας, αναπτύχθηκε και αξιοσημείωτη βιοτεχνική δραστηριότητα, κυρίως από τα μεσαία και κατώτερα κοινωνικά στρώματα. Οι κάτοικοι αυτοί κατασκεύαζαν περίτεχνα σκαλιστά αντικείμενα, όπως κουτάλες, πιάτα και άλλα οικιακά σκεύη, πήλινες πίπες καπνίσματος και υφαντά είδη, όπως μαντήλια. Ως εκ τούτου, τα Γιαννιτσά αναδείχθηκαν σε εξέχον εμπορικό και παραθεριστικό κέντρο του βαλκανικού χώρου. Η πολυσύχναστη και ιδιαίτερα ανεπτυγμένη αγορά της πόλης περιελάμβανε πλήθος καταστημάτων και εργαστηρίων, ενώ σε αυτήν εντάσσονταν και τα περίφημα χάνια, συνολικά τριάντα, τα οποία λειτουργούσαν ως κόμβοι ανεφοδιασμού και διανυκτέρευσης ταξιδιωτών και καραβανιών της διαδρομής Θεσσαλονίκης–Μοναστηρίου. Παράλληλα, στην πόλη λειτουργούσαν τράπεζες και αντιπροσωπείες ξένων εμπορικών οίκων, γεγονός που συνέβαλλε στη διαμόρφωση ενός έντονου κοσμοπολίτικου χαρακτήρα. Ο χαρακτήρας αυτός ενισχυόταν περαιτέρω από τη διεξαγωγή του εβδομαδιαίου παζαριού, κάθε Πέμπτη, καθώς και από τη μεγάλη ετήσια εμποροπανήγυρη του Νοεμβρίου, η οποία αποτελούσε τη δεύτερη μεγαλύτερη στη Μακεδονία μετά από εκείνη των Σερρών, και προσέλκυε εμπόρους, τεχνίτες και επισκέπτες από τον ευρύτερο ελλαδικό χώρο, την Ευρώπη και την Ανατολία.

#### Σύνδεση με την αρχαία Πέλλα
μικρογραφία|280x280εσ|''Χάρτης της Ελλάδας, του Αρχιπελάγους και μέρους της Ανατολής'' (1791). Η Πέλλα αναγράφεται ως «Pella or Janizza»
Τα Γιαννιτσά, εκτός από την θρησκευτική τους ταυτότητα, αποτέλεσαν πόλο έλξης για αρχαιολάτρες και Ευρωπαίους περιηγητές, γεγονός που συνδέεται άμεσα με τη μικρή απόστασή τους από τον χώρο της αρχαίας Πέλλας. Στον 18ο και 19ο αιώνα καταγράφεται η παρουσία πολυάριθμων διάσπαρτων αρχαιολογικών καταλοίπων κλασικής και ελληνιστικής περιόδου εντός του αστικού ιστού της πόλης, ιδίως κατά μήκος οδικών αρτηριών και σε χώρους ταφής. Αξιοσημείωτο είναι ότι σημαντικό μέρος των νεότερων κατασκευών, συμπεριλαμβανομένων και των νεκροταφείων, είχε ανεγερθεί ή επισκευαστεί με τη χρήση οικοδομικού υλικού προερχόμενου από τα ερείπια της Πέλλας.

αριστερά|μικρογραφία|280x280εσ|Ταχυδρομικό δελτάριο από το 1900–1912 που απεικονίζει τα Γιαννιτσά, συμπεριλαμβανομένου του Πύργου του Ρολογιού, ένα τέμενος, έναν τάφο και αρχαία ερείπια στο έδαφος
Χαρακτηριστικό παράδειγμα αποτελεί μια ταφική στήλη η οποία, στα τέλη του 19ου αιώνα, βρισκόταν δίπλα σε ένα τζαμί στα Γιαννιτσά και έφερε την επιγραφή: «ΙΛΑΡΟC ΓΑΛΑΤΗ ΓΛΥΚΥΤΑΤΗ ΓΥΝΑΙ ΚΙ ΜΝΗΜΗC ΧΑΡΙΝ». Κατά συνέπεια, πολλοί περιηγητές ταύτισαν τα Γενιτσά με την αρχαία μακεδονική πρωτεύουσα ή τα θεώρησαν άμεση ιστορική και τοπογραφική της συνέχεια. Ενδεικτικά, ο Άγγλος συγγραφέας και περιηγητής Έντουαρντ Λίαρ, ο οποίος φιλοτέχνησε υδατογραφίες της πόλης, σημείωνε στη κάτω δεξιά γωνία «Yenidje (Pella)». Άλλο παράδειγμα αποτελεί ο Αυστριακός διπλωμάτης Γιόχαν Γκέοργκ φον Χαν, ο οποίος, επισκεπτόμενος τα Γιαννιτσά, σημείωσε: «*Η τουρκική πόλη της ενδοχώρας αποτελεί διάδοχο της γειτονικής παλαιάς μακεδονικής πρωτεύουσας, κληρονομώντας την αστική της δυναμική και την ετήσια εμποροπανήγυρη*». Ωστόσο, ορισμένοι παρατηρητές διέκριναν τα Γιαννιτσά από την αρχαία Πέλλα. Παραδείγματος χάρη, ο συγγραφέας και διανοούμενος Ρήγας Βελεστινλής, στη Χάρτα του, τοποθέτησε τα Γιαννιτσά (*Γιανιτζᾶ*) στη θέση της αρχαίας πόλης Σπαρτωλός της Βοττιαίας. Παρ’ όλα αυτά, οι περισσότερες προνεωτερικές χαρτογραφικές απεικονίσεις ταύτιζαν τη σύγχρονη πόλη των Γιαννιτσών με την αρχαία Πέλλα.

#### Χριστιανική παρουσία
μικρογραφία|Ελληνίδες γυναίκες των Γιαννιτσών με παραδοσιακές τοπικές φορεσιές, περίπου το 1900
Σε αντίθεση με τα προνόμια και τις ευνοϊκές συνθήκες διαβίωσης που απολάμβανε ο μουσουλμανικός πληθυσμός των Γιαννιτσών, η καθημερινότητα των χριστιανών χαρακτηριζόταν, κατά κανόνα, από δυσχέρειες, οι οποίες αντανακλούσαν το καθεστώς νομικής, κοινωνικής και διοικητικής κατωτερότητας των μη μουσουλμανικών πληθυσμών στο πλαίσιο της Οθωμανικής Αυτοκρατορίας. Οι χριστιανοί κάτοικοι της πόλης, ενταγμένοι στο καθεστώς των «ραγιάδων», υπάγονταν σε αυξημένες και συχνά δυσβάστακτες φορολογικές υποχρεώσεις, με ιδιαίτερη επιβάρυνση δραστηριοτήτων όπως το εμπόριο οίνου, ενώ παράλληλα υφίσταντο περιορισμούς που αφορούσαν τη μορφή και τη χρήση του δομημένου χώρου. Ειδικότερα, επιβάλλονταν αυστηροί κανονισμοί ως προς την αρχιτεκτονική των χριστιανικών οικιών, οι οποίες όφειλαν να μην υπερβαίνουν συγκεκριμένο ύψος, περί τα 5,7 μέτρα, και να αποφεύγουν τη χρήση ορισμένων χρωμάτων, όπως το κόκκινο. Παράλληλα, η ανέγερση χριστιανικών ναών εντός του αστικού ιστού ήταν απαγορευμένη, γεγονός που υποχρέωνε την ορθόδοξη κοινότητα να μεταφέρει τη λατρευτική της δραστηριότητα σε απομονωμένες και δυσπρόσιτες τοποθεσίες, όπως η μονή Αγίου Αθανασίου Πενταπλατάνου. Ιδιαίτερα επιβαρυντική για τον χριστιανικό πληθυσμό υπήρξε και η εφαρμογή του παιδομαζώματος, θεσμού που είχε σοβαρές κοινωνικές και δημογραφικές συνέπειες. Ήδη από το 1686 καταγράφεται στρατολόγηση νεαρών χριστιανών για το σώμα των γενιτσάρων, ενώ αντίστοιχες επιτάξεις σημειώθηκαν και το 1748, το 1770 και το 1810, οπότε διατυπώθηκαν απαιτήσεις για τη στελέχωση σωμάτων που είχαν αναλάβει τη φύλαξη παραθαλάσσιων φρουρίων της Πελοποννήσου. Παρά τις αντίξοες αυτές συνθήκες, η χριστιανική κοινότητα των Γιαννιτσών κατόρθωσε να διατηρήσει ορισμένες μορφές πνευματικής και εκπαιδευτικής δραστηριότητας, καθώς ήδη από τον 17ο αιώνα υπήρχε στην πόλη ελληνική σχολή, η λειτουργία της οποίας συνεχίστηκε μέχρι και τις αρχές του 19ου αιώνα. Οι δάσκαλοι διορίζονταν από τον Θεόφιλο Παπαφίλου, Επίσκοπο Καμπανίας, στην δικαιοδοσία του οποίου υπαγόταν εκκλησιαστικά η πόλη κατά τον 18ο αιώνα.

Η ενίσχυση και η σταδιακή δημογραφική αύξηση του χριστιανικού στοιχείου στα Γιαννιτσά αποδίδεται, τέλος, τόσο στη συνεχή εγκατάσταση πληθυσμών από τα γειτονικά αγροτικά κέντρα όσο και σε διαδοχικά μεταναστευτικά ρεύματα από άλλες περιοχές. Ενδεικτικά αναφέρεται η εγκατάσταση κατοίκων από τη Μοσχόπολη μετά την καταστροφή της πόλης από τους Τουρκαλβανούς στα τέλη του 18ου αιώνα, και η εγκατάσταση Βλαχομογλενιτών στα τέλη του 19ου αιώνα. Η πλειονότητα των χριστιανών κατοίκων των Γιαννιτσών ήταν δίγλωσσοι, χρησιμοποιώντας τόσο την ελληνική γλώσσα όσο και ένα τοπικό ιδίωμα. Το ιδίωμα αυτό αποτελούσε σύνθεση στοιχείων σλαβικών, ελληνικών και τουρκικών λέξεων, και εξυπηρετούσε τόσο την ενδοκοινοτική επικοινωνία όσο και τις αγροτικές δραστηριότητες, δεδομένου ότι ήταν εύκολο στη μάθηση και ευρέως διαδεδομένο στην ευρύτερη περιοχή. Παρά την καθημερινή χρήση του ιδιώματος, οι κάτοικοι χρησιμοποιούσαν την ελληνική γραφή, εντός της εκκλησίας ομιλούνταν αποκλειστικά τα ελληνικά, ενώ το ίδιο συνέβαινε και στις εμπορικές δραστηριότητες.

#### Επαναστατική περίοδος
Έως τα τέλη του 17ου αιώνα, στην περιοχή των Γιαννιτσών δρούσαν ελληνικά σώματα αρματολών, τα οποία είχαν οριστεί από την κεντρική οθωμανική διοίκηση με αποστολή την ασφάλεια των οδικών περασμάτων από τις επιθέσεις Τουρκαλβανών. Παρά τον θεσμικό τους ρόλο, οι αρματολοί συχνά προέβαιναν σε αυθαίρετες και παράνομες ενέργειες, όπως η ιδιοποίηση φορολογικών εσόδων και η άσκηση βίας εις βάρος διερχόμενων πληθυσμών. Στο πλαίσιο αυτό, ο μουτεσαρίφης της Θεσσαλονίκης Χασάν, αδυνατώντας να στελεχώσει Τούρκους υπαλλήλους, προχώρησε στον διορισμό αλβανικών σωμάτων. Η παρουσία τους, ωστόσο, επιδείνωσε την κατάσταση, καθώς ενεπλάκησαν εκτενώς σε ληστρικές επιδρομές, καταστροφές και βιαιοπραγίες. Ως συνέπεια της απώλειας των προνομίων τους, οι Έλληνες αρματολοί κατέφυγαν στα βουνά, όπου συγκρότησαν ένοπλες ομάδες σε συνεργασία με τους τοπικούς κλέφτες και ανέλαβαν ένοπλη δράση εναντίον τόσο των Οθωμανών όσο και των Αλβανών. Το 1712, ο σουλτάνος Αχμέτ Γ΄ ανέθεσε με φιρμάνι στον αξιωματικό των γενιτσάρων του Τίκφες, Χαλίλ Τσαούς, την καταστολή και την παραδειγματική τιμωρία των ληστρικών ομάδων στις περιοχές Γιαννιτσών και Κιλκίς. 

Κατά την Ελληνική Επανάσταση του 1821, στα Γιαννιτσά δεν σημειώθηκε εξέγερση από τον χριστιανικό πληθυσμό, καθώς η πόλη ήταν έδρα σημαντικών οθωμανικών στρατευμάτων, τα οποία, με ηγέτη τον Αχμέτ Μπέη των Γιαννιτσών, πρωταγωνίστησαν στην καταστολή των επαναστατικών κινημάτων των περιοχών Χαλκιδικής και Θεσσαλονίκης. Ωστόσο, οι Γιαννιτσιώτες συμμετείχαν στον Αγώνα. Με την έναρξη της Επανάστασης, ο Τούρκος καδής της πόλης συνέλαβε και φυλάκισε τους Έλληνες προκρίτους και εμπόρους, ενώ όσοι κατάφεραν να γλιτώσουν έφυγαν κρυφά. Παράλληλα, πολλοί οπλαρχηγοί από την περιοχή των Γιαννιτσών συμμετείχαν στην εξέγερση της Νάουσας το 1822. Ο Γιαννιτσιώτης διδάσκαλος Δημήτριος Μπαρλαούτας, κατά την πολιορκία της Νάουσας από τις δυνάμεις του Αβδούλ Αμπούδ Πασά το ίδιο έτος, έσπευσε αμέσως στην πόλη με στόχο την διάσωση της τοπικής βιβλιοθήκης, η οποία περιλάμβανε μια πλούσια και σπάνια ποικιλία από τόμους, κώδικες και χειρόγραφα. Κατάφερε να διασώσει το υλικό, ωστόσο, μετά την είσοδο των Τούρκων στην πόλη, συνελήφθη και καρατομήθηκε. Μετά την καταστροφή της Νάουσας, πολλοί κάτοικοι της περιοχής, για να γλιτώσουν τα τουρκικά αντίποινα, βρήκαν καταφύγιο στα Γιαννιτσά.

#### Β΄ μισό 19ου αιώνα
αριστερά|μικρογραφία|Το φιρμάνι του Αμπντούλ Μετζίτ Α΄ για την ανέγερση της εκκλησίας
Στα επόμενα έτη, οι τουρκικοί πληθυσμοί των Γιαννιτσών μειώθηκαν ραγδαία, λόγω επιδημιών χολέρας που εκδηλώθηκαν το 1839. Η πληθυσμιακή αυτή συρρίκνωση είχε αρνητικές επιπτώσεις, καθώς προκάλεσε έλλειψη εργατικού δυναμικού στις φυτείες καπνού και βαμβακιού, και εν συνεπεία στην οικονομική παρακμή ολόκληρης της περιοχής. Το 1840 διαδόθηκαν πληροφορίες στο Βασίλειο της Ελλάδας περί επικείμενων εξεγέρσεων των ελληνικών πληθυσμών στα Γιαννιτσά, αλλά και σε μέρη της Ανατολικής Μακεδονίας, γεγονός που οδήγησε στην ενεργοποίηση πατριωτικών κύκλων και στη συγκρότηση μιας μυστικής επαναστατικής επιτροπής από επιφανείς Μακεδόνες του ελεύθερου ελληνικού κράτους, πρόεδρος της οποίας ήταν ο Μακρυγιάννης. Ωστόσο, παρά τις σχετικές προετοιμασίες, τα σχέδια για νέα επαναστατική ενέργεια δεν τελεσφόρησαν.

Το 1856, οι μεταρρυθμιστικές πολιτικές της Οθωμανικής Αυτοκρατορίας οδήγησαν στην έκδοση του Χατ-ι Χουμαγιούν, με το οποίο θεσμοθετήθηκε η αρχή της ισονομίας μεταξύ των Οθωμανών υπηκόων ανεξαρτήτως θρησκεύματος. Εντός αυτού του πλαισίου, ο χριστιανικός πληθυσμός των Γιαννιτσών απέκτησε θεμελιώδεις ελευθερίες που μέχρι τότε του είχαν στερηθεί, όπως η απρόσκοπτη άσκηση της θρησκευτικής λατρείας. Το 1858, κατόπιν άδειας από φιρμάνι του σουλτάνου Αμπντούλ Μετζίτ Α΄, ανεγέρθηκε ο πρώτος χριστιανικός ναός, καθώς και νέο σχολικό κτήριο, γεγονότα που σηματοδότησαν την απαρχή μιας περιόδου οικονομικής, κοινωνικής και πολιτισμικής άνθησης για την ελληνική κοινότητα της πόλης. 

Η παράλληλη ανάπτυξη του εμπορίου και της βιοτεχνίας συνέβαλε στη συγκρότηση ισχυρής αστικής τάξης, η οποία λειτούργησε ως βασικός φορέας ενίσχυσης της παιδείας. Στο πλαίσιο αυτό οργανώθηκε η Ελληνική Ορθόδοξη Κοινότητα Γιαννιτσών, αποτελούμενη από δημογέροντες που εκπροσωπούσαν τον ελληνικό πληθυσμό ενώπιον του Τούρκου Καϊμακάμη. Ιδιαίτερη μέριμνα δόθηκε στη σχολική και πνευματική αγωγή των ελληνοπαίδων, με την ίδρυση, το 1872, του Φιλεκπαιδευτικού Συλλόγου «Η Πέλλα». Κατά την ίδια περίοδο λειτουργούσαν στα Γιαννιτσά πέντε ελληνικά σχολεία: σχολαρχείο, δημοτικό, παρθεναγωγείο, νηπιαγωγείο και γραμματοδιδασκαλείο, ενώ μεταγενέστερα ιδρύθηκε και αρρεναγωγείο. Η πόλη διέθετε πλέον πέντε χριστιανικές συνοικίες σε σύγκριση με δέκα μουσουλμανικές: το Βαρόσι ή Επάνω Μαχαλάς, τη Μπουτσάβα, τα Τζουμρά, το Πορόι και τον Κάτω Μαχαλά.

Μια γενική εικόνα για τα Γιαννιτσά εκείνης της περιόδου δίνεται το 1857 από τον πρώην πρόξενο της Γαλλίας στην Θεσσαλονίκη Charles-Eduard Guys, στο ταξιδιωτικό του βιβλίο:

#### Εθνο-θρησκευτικές διαμάχες
Το 1862 ήρθαν στα Γιαννιτσά καθολικοί ιεραπόστολοι από το Γαλλικό Τάγμα Λαζαριστών του Αγίου Βικεντίου του Παύλου, οι οποίοι εισήγαγαν την Ουνία και συγκρότησαν έναν μικρό αρχικό πυρήνα οπαδών. Ο πυρήνας αυτός εξασφάλισε, με σουλτανικό φιρμάνι, άδεια για την ανέγερση ναού· ωστόσο, η προσπάθεια υπήρξε περιορισμένης διάρκειας, καθώς ήδη από το 1866 η πλειονότητα των Ουνιτών είχε επανενταχθεί στην Ορθόδοξη Εκκλησία. Οι θρησκευτικές και εθνοεκκλησιαστικές εντάσεις στον μακεδονικό χώρο αναζωπυρώθηκαν με την ίδρυση της Βουλγαρικής Εξαρχίας το 1870, η οποία ενέτεινε τους εθνικούς ανταγωνισμούς. Στο πλαίσιο αυτό, εξαρχικοί ιερείς, αξιοποιώντας το σλαβόφωνο ιδίωμα της περιοχής, κατόρθωσαν να προσελκύσουν περιορισμένο αριθμό κατοίκων, περίπου σαράντα άτομα. Το 1889 ο Καϊμακάμης ενέκρινε την ίδρυση βουλγαρικού σχολείου, παρά τη σθεναρή αντίδραση τόσο της δημογεροντίας όσο και του Μητροπολίτη Βοδενών Ιεροθέου, στη δικαιοδοσία του οποίου υπαγόταν εκκλησιαστικά η πόλη. Παράλληλα, στο πλαίσιο του ευρύτερου ανταγωνισμού των βαλκανικών εθνικισμών στον μακεδονικό χώρο, λειτούργησαν και σχολεία Ουνιτών και Σέρβων, σαφώς υποδεέστερα, ωστόσο, των ελληνικών εκπαιδευτικών ιδρυμάτων. Σταδιακά τα σχολεία αυτά παρήκμασαν και τελικώς έκλεισαν, καθώς η τοπική κοινωνία παρέμεινε σταθερά προσανατολισμένη προς την ελληνόγλωσση παιδεία. Ενδεικτικά, σύμφωνα με βουλγαρικές πηγές, στις συνεδριάσεις της Βουλγαρικής Εξαρχίας με αντιπροσώπους από τον μακεδονικό χώρο κατά τα έτη 1871 και 1878 δεν συμμετείχαν εκπρόσωποι από τα Γιαννιτσά, γεγονός που αποδίδεται στην άρνηση του τοπικού πληθυσμού να ενταχθεί στην Εξαρχία και να παραμείνει πιστός στο Οικουμενικό Πατριαρχείο.

Σύμφωνα με την οθωμανική γενική απογραφή του 1881/1882–1893, η περιοχή των Γιαννιτσών είχε συνολικό πληθυσμό 42.209 κατοίκους, αποτελούμενους από 22.573 Μουσουλμάνους, 18.155 Έλληνες, 1.368 Βούλγαρους και 573 Εβραίους.

#### Μακεδονικός Αγώνας
μικρογραφία|Χάρτης του 1890 που απεικονίζει τα Γιαννιτσά και την περιοχή τους
Κατά τη διάρκεια του Μακεδονικού Αγώνα (1904–1908), η περιοχή των Γιαννιτσών, και ιδίως η λίμνη, αναδείχθηκε σε κομβικό χώρο ένοπλων συγκρούσεων μεταξύ ελληνικών και βουλγαρικών ανταρτικών σωμάτων. Οι κομιτατζήδες αξιοποιούσαν το ιδιαίτερα δυσπρόσιτο φυσικό περιβάλλον της λίμνης ως ορμητήριο για επιθέσεις και για την άσκηση πιέσεων με σκοπό τον προσηλυτισμό των πατριαρχικών πληθυσμών των γύρω χωριών. Στη συνέχεια, η δράση τους επεκτάθηκε και στον αστικό ιστό των Γιαννιτσών, όπου σημειώθηκαν δολοφονίες Ελλήνων προκρίτων, οι οποίοι, μέσω των οικονομικών τους πόρων και του κοινωνικού τους κύρους, υποστήριζαν ενεργά τον Αγώνα. Υπό τις συνθήκες αυτές, η πόλη των Γιαννιτσών μετατράπηκε σταδιακά σε πεδίο μάχης του ελληνοβουλγαρικού ανταγωνισμού, ενώ η οθωμανική διοίκηση υιοθετούσε μια αμφίσημη και συχνά παθητική στάση απέναντι στις εξελίξεις. Σημαντικός αριθμός κατοίκων της πόλης εντάχθηκε στα ένοπλα σώματα που δρούσαν στη λίμνη, προσφέροντας υπηρεσίες ως μαχητές, οδηγοί και σύνδεσμοι, ενώ παράλληλα καταγράφεται συνεργασία διακεκριμένων αξιωματικών του Ελληνικού Στρατού με τους τοπικούς αγωνιστές. Στα Γιαννιτσά συγκροτήθηκε Επιτροπή Πολιτικής Άμυνας, με πρόεδρο τον Αντώνιο Κασάπη, γραμματέα τον ιερέα Δημήτριο Οικονόμου και ταμία τον Χρήστο Διδασκάλου. Και τα τρία μέλη της Επιτροπής υπέστησαν βίαιο και μαρτυρικό θάνατο από βουλγαρικά ένοπλα σώματα, λόγω της ενεργού συμμετοχής τους στον Αγώνα. Παράλληλα, πολυάριθμοι Γιαννιτσιώτες Μακεδονομάχοι διακρίθηκαν για τη δράση τους, με πλέον εμβληματική φυσιογνωμία τον οπλαρχηγό Γκόνο Γιώτα, γνωστό ως «Το Στοιχειό του Βάλτου», ο οποίος κατέστη σύμβολο αντοχής και ένοπλης αντίστασης στον χώρο της λίμνης.[μικρογραφία|Ο [Καπετάν Άγρας στην λίμνη των Γιαννιτσών με τα παλληκάρια του|280x280px|αριστερά]]Η ιστορική μνήμη της περιόδου αποτυπώθηκε και στη λογοτεχνία, ιδίως μέσω του μυθιστορήματος *[[Στα Μυστικά του Βάλτου]]* της Πηνελόπης Δέλτα, το οποίο, υπό μια ρομαντική οπτική, περιγράφει τις συνθήκες ζωής των Ελλήνων στρατιωτικών στην λίμνη, ενώ συνέβαλε στη διατήρηση της συλλογικής μνήμης σχετικά με τη σκληρότητα και τη σημασία της συγκεκριμένης σύγκρουσης για την ελληνική ιστορία.

Κεντρικό ρόλο στην οργάνωση του Μακεδονικού Αγώνα στα Γιαννιτσά διαδραμάτισε ο Ιωάννης Παπαβασιλείου, ο οποίος, προσποιούμενος τον δάσκαλο Δ. Σφέτσο και κατέχοντας τη θέση του διευθυντή του τοπικού ελληνικού σχολείου, ανέπτυξε εκτεταμένη δράση συγκέντρωσης οικονομικών πόρων και πολεμοφοδίων για τα ένοπλα σώματα της περιοχής, ενώ παράλληλα ενίσχυε το εθνικό φρόνημα των κατοίκων. Σημαντική υπήρξε και η συμβολή του Αρχιερατικού Επιτρόπου Γιαννιτσών Μελετίου Κοτρόζου, ο οποίος, αξιοποιώντας τις προσωπικές του σχέσεις με τον τοπικό Καϊμακάμη, πέτυχε την απαγόρευση ανέγερσης βουλγαρικής εκκλησίας στην πόλη. Οι συνολικοί αυτοί παράγοντες απέδωσαν αποτελεσματικά, και ενδεικτικό της έντονης φιλοπατρίας των Γιαννιτσιωτών αποτελεί πως το 1905, κατά την απογραφή του Χιλμή Πασά, όλοι οι χριστιανοί κάτοικοι δήλωσαν Έλληνες ορθόδοξοι. Μετά την Επανάσταση των Νεοτούρκων το 1908, ο Μακεδονικός Αγώνας τερματίστηκε τυπικά και οι αντίπαλες πλευρές προχώρησαν σε επίσημη παράδοση των όπλων. Ωστόσο, οι εντάσεις και οι αιματηρές αντιπαραθέσεις δεν εξέλειψαν άμεσα, αλλά συνεχίστηκαν για σημαντικό χρονικό διάστημα.

### Μάχη των Γιαννιτσών

[μικρογραφία|Ο [Κωνσταντίνος Α΄ της Ελλάδας]]

Μετά την αποτυχία αναχαίτισης των ελληνικών δυνάμεων στα στενά του Σαρανταπόρου, ο οθωμανικός στρατός, υπό τη διοίκηση του Χασάν Ταχσίν Πασά, αναδιπλώθηκε και ανασυγκροτήθηκε στην περιοχή των Γιαννιτσών, η οποία διέθετε ιδιαίτερη στρατηγική σημασία. Τα χαμηλά υψώματα που περιέβαλλαν την πόλη, σε συνδυασμό με την εγγύτητά της στη λίμνη των Γιαννιτσών, παρείχαν αξιόλογα αμυντικά πλεονεκτήματα, γεγονός που εξηγεί την απόφαση της οθωμανικής διοίκησης να οργανώσει εκεί την κύρια γραμμή άμυνας. Στις 19 Οκτωβρίου 1912, δύναμη περίπου 25.000 Οθωμανών στρατιωτών, υποστηριζόμενη από 30 πυροβόλα, αντιμετώπισε πέντε ελληνικές μεραρχίες υπό τη γενική αρχηγία του διαδόχου του ελληνικού θρόνου, Κωνσταντίνου Α΄. Η κύρια σύγκρουση εκδηλώθηκε στη διάβαση του ρέματος της Μπαλίτζας, υπό εξαιρετικά δυσμενείς καιρικές συνθήκες, καθώς η καταρρακτώδης βροχή δυσχέραινε τις επιχειρήσεις και των δύο πλευρών, προκαλώντας σημαντικές απώλειες. Παράλληλα, στο εσωτερικό της πόλης επικρατούσε έντονη ανασφάλεια και πανικός, καθώς η έκβαση της μάχης παρέμενε αβέβαιη. Οι οθωμανικές αρχές συνέλαβαν τους δημογέροντες της ελληνικής κοινότητας, με πρόθεση την επικείμενη εκτέλεσή τους, κάτι που δημιούργησε φόβο στους κατοίκους, οι οποίοι αναζήτησαν καταφύγιο στην εκκλησία. Παράλληλα, μη θέλοντας να παραδώσουν με τόση ευκολία την πόλη, οι αρχές έβαλαν φωτιά, με αποτέλεσμα να ξεσπάσει πυρκαγιά εντός του αστικού ιστού.
αριστερά|μικρογραφία|280x280εσ|Τούρκοι κάτοικοι των Γιαννιτσών εγκαταλείποντας την πόλη μετά την μάχη
Παρά τις δυσκολίες, οι ελληνικές δυνάμεις κατόρθωσαν να υπερκεράσουν τις οθωμανικές θέσεις και, έως το πρωί της 20ής Οκτωβρίου 1912, η οθωμανική άμυνα κατέρρευσε πλήρως. Η εξέλιξη αυτή άνοιξε τον δρόμο για την απελευθέρωση της Θεσσαλονίκης και σηματοδότησε την εξουδετέρωση της τελευταίας οργανωμένης οθωμανικής αντίστασης στην Κεντρική Μακεδονία. Ο στρατός του Χασάν Ταχσίν Πασά υποχώρησε άτακτα προς τη Θεσσαλονίκη, ενώ ακολούθησαν εκτεταμένες καταστροφές στις τουρκικές συνοικίες από τους Έλληνες στρατιώτες, κάτι που οδήγησε στην δραματική διαφυγή των Τούρκων κατοίκων. Ο Καϊμακάμης Εμίν Μπέης εγκατέλειψε την πόλη, κάτι που σήμανε την λήξη της οθωμανικής κυριαρχίας στην περιοχή, η οποία έως τώρα μετρούσε έξι αιώνες. Η είσοδος του διαδόχου Κωνσταντίνου στην πόλη των Γιαννιτσών πραγματοποιήθηκε σε κλίμα έντονου ενθουσιασμού από τον τοπικό πληθυσμό. Οι κάτοικοι παρείχαν περίθαλψη σε τραυματισμένους στρατιώτες, τελέστηκε δοξολογική ακολουθία στον μητροπολιτικό ναό και ακολούθησε η ταφή των πεσόντων. Η μάχη των Γιαννιτσών συγκαταλέγεται στις σφοδρότερες συγκρούσεις των Βαλκανικών Πολέμων και θεωρείται καθοριστικής σημασίας για τη γεωπολιτική αναδιάταξη του ελληνικού χώρου. 

### Μεσοπόλεμος
μικρογραφία|356x356εσ|Καρναβάλι στα Γιαννιτσά το 1930
Καθοριστικό παράγοντα για τη διαμόρφωση της οικονομικής και κοινωνικής ταυτότητας των Γιαννιτσών αποτέλεσε η αποξήρανση της λίμνης, η οποία οδήγησε στη μετατροπή εκτεταμένων άγονων εκτάσεων σε παραγωγική γεωργική γη. Η εξέλιξη αυτή συνέβαλε σημαντικά στην αύξηση της αγροτικής παραγωγής, στην προσέλκυση κεφαλαίων και στην εγκατάσταση εργατικού δυναμικού στην περιοχή. Παράλληλα, η εγκατάσταση προσφυγικών πληθυσμών μετά τη Μικρασιατική Καταστροφή και την Ελληνοτουρκική Ανταλλαγή Πληθυσμών επέφερε ουσιώδεις δημογραφικές και πολεοδομικές μεταβολές στον αστικό ιστό της πόλης. Ο εναπομείναντας μουσουλμανικός πληθυσμός μετεγκαταστάθηκε στην Τουρκία, ενώ τη θέση τους αναπλήρωσαν Μικρασιάτες πρόσφυγες, οι οποίοι εγκαταστάθηκαν στους πρώην τουρκομαχαλάδες. Οι νεοαφιχθέντες πληθυσμοί προέρχονταν από την Κωνσταντινούπολη, την Σμύρνη, την Προποντίδα, την Στράντζα, την Μάδυτο, την Κιλικία, την Μαλακοπή, την Καισάρεια και την Νίγδη. Παράλληλα ήρθαν πολλοί Πόντιοι από την Τραπεζούντα, την Αργυρούπολη και την Μπάφρα, ενώ αργότερα κατέφθασαν και Ανατολικορωμυλιώτες από τη περιοχή του Καβακλή. Η ομαλή και αποτελεσματική συνεργασία μεταξύ προσφύγων και ντόπιων συνέβαλε καθοριστικά στην ταχεία οικονομική ανάπτυξη των Γιαννιτσών και στη σταδιακή τους ανάδειξη σε ένα σύγχρονο και δυναμικό αστικό κέντρο, όπου ο έντονος οθωμανικός φονταμενταλισμός του παρελθόντος είχε πλέον ατονήσει. 

### Γερμανική Κατοχή
μικρογραφία|280x280εσ|Σχολική εορτή στα Γιαννιτσά το 1941
Η είσοδος των γερμανικών στρατευμάτων στα Γιαννιτσά πραγματοποιήθηκε στις 11 Απριλίου 1941, στο πλαίσιο της ταχείας προέλασης των δυνάμεων του Άξονα στη Βαλκανική Χερσόνησο. Στις 20 Απριλίου του ίδιου έτους εγκαταστάθηκε προσωρινά στην πόλη μεραρχία αυστρογερμανικών στρατευμάτων, η οποία, σύμφωνα με τοπικές και αρχειακές πηγές, επέδειξε ιδιαίτερα βίαιη και αυθαίρετη συμπεριφορά έναντι του άμαχου πληθυσμού. Καταχωρίσεις στο αρχείο του Ληξιαρχείου του Δήμου Γιαννιτσών τεκμηριώνουν τουλάχιστον τέσσερις περιπτώσεις αυθαίρετων εκτελέσεων αμάχων σε διαφορετικά σημεία του αστικού ιστού κατά το αρχικό στάδιο της κατοχής. Οι ενέργειες αυτές εντάσσονται στο ευρύτερο πλαίσιο επιβολής καθεστώτος εκφοβισμού και ελέγχου, το οποίο εφαρμόστηκε συστηματικά από τις κατοχικές αρχές στη Μακεδονία.

Κατά την πρώτη διετία της Κατοχής, η τοπική κοινωνία των Γιαννιτσών χαρακτηρίστηκε από περιορισμένη δημόσια πολιτική δραστηριότητα. Ωστόσο, από τα τέλη του 1943 παρατηρείται ενίσχυση της πολιτικής αφύπνισης και της κοινωνικής κινητοποίησης. Στις 16 Σεπτεμβρίου 1943, ο Δήμος Γιαννιτσών, υπό τη δημαρχία του Θωμά Μαγκριώτη και με τη συμμετοχή τοπικών αθλητικών συλλόγων, οργάνωσε μαζική διαδήλωση διαμαρτυρίας κατά των σχεδίων των γερμανικών αρχών για παραχώρηση της Κεντρικής Μακεδονίας στη βουλγαρική διοίκηση. Κατά τη διάρκεια της κινητοποίησης επιδόθηκε επίσημο υπόμνημα στον Γερμανό φρούραρχο. Το γεγονός αυτό σηματοδότησε την απαρχή συστηματικότερων μορφών αντίστασης στην πόλη και η αντίδραση των κατοχικών αρχών υπήρξε άμεση. Στις 13 Νοεμβρίου 1943 συνελήφθησαν περίπου πενήντα κάτοικοι των Γιαννιτσών, οι οποίοι μεταφέρθηκαν στο στρατόπεδο Παύλου Μελά στη Θεσσαλονίκη, χώρο κράτησης και εκτελέσεων πολιτών και μελών της Αντίστασης. Στις αρχές του 1944, δεκατρείς από τους συλληφθέντες εκτελέστηκαν, ενώ οι υπόλοιποι αφέθηκαν ελεύθεροι. 
μικρογραφία|280x280εσ|Γερμανοί στρατιώτες έξω από το Τέμενος Ισκεντέρ Μπέη των Γιαννιτσών|αριστερά
Κατά την τελική φάση της Κατοχής, τα Γιαννιτσά υπέστησαν μία από τις πλέον εκτεταμένες και βίαιες επιχειρήσεις αντιποίνων στον ελληνικό χώρο. Στις 5 Αυγούστου 1944, ο Αυστριακός στρατιώτης Otmar Dorne αυτομόλησε από τον γερμανικό στρατό και προσχώρησε στο 30ό Σύνταγμα του ΕΛΑΣ, που δρούσε στην περιοχή του Πάικου. Η αυτομόληση αυτή, σε συνδυασμό με την παρουσία του λοχία των SS Φριτς Σούμπερτ στην περιοχή, λειτούργησε ως αφορμή για την εξαπόλυση μαζικής τιμωρητικής επιχείρησης κατά του άμαχου πληθυσμού, για την πραγματοποίηση της οποίας συνεργάστηκε και ο δωσίλογος Γεώργιος Πούλος. Στις 14 Σεπτεμβρίου 1944, 112 και άνω Γιαννιτσιώτες εκτελέστηκαν στο προαύλιο του 2ου δημοτικού σχολείου, μεταξύ αυτών και ο δήμαρχος Μαγκριώτης. Ανάμεσα στα θύματα συγκαταλέγονται παιδιά, νέοι και ηλικιωμένοι. Παράλληλα, σημειώθηκαν εκτεταμένοι εμπρησμοί. Ο Σουηδός πρεσβευτής Τύμπεργκ, σε σχετική αναφορά του, εκτιμά ότι περίπου το ένα τρίτο του οικιστικού ιστού καταστράφηκε ολοσχερώς. Μεγάλο μέρος του πληθυσμού εγκατέλειψε την πόλη και κατέφυγε σε αγροτικές περιοχές, όπου διέμεινε υπό εξαιρετικά δυσμενείς συνθήκες. Λίγες ημέρες μετά τα γεγονότα, τα Γιαννιτσά επισκέφθηκε ο Εμίλ Βένγκερ, εκπρόσωπος του Διεθνούς Ερυθρού Σταυρού, ο οποίος στην έκθεσή του χαρακτήρισε την πόλη «νεκρά». Στις 20 Σεπτεμβρίου 1944 συγκροτήθηκε επιτροπή πολιτών, η οποία απέστειλε υπόμνημα προς την Εθνική Κυβέρνηση, ζητώντας άμεση στρατιωτική προστασία και οπλισμό, προκειμένου να αποτραπούν νέες επιθέσεις.

Η απελευθέρωση των Γιαννιτσών πραγματοποιήθηκε στις 3 Νοεμβρίου 1944, σε μια περίοδο γενικευμένης αποχώρησης των κατοχικών δυνάμεων από τον ελληνικό χώρο. Ωστόσο, οι ανθρώπινες απώλειες και οι υλικές καταστροφές άφησαν βαθύ αποτύπωμα στην κοινωνική και οικονομική ζωή της πόλης. Η σφαγή της 14ης Σεπτεμβρίου 1944 καταγράφηκε στην ιστορική μνήμη ως ένα από τα σοβαρότερα εγκλήματα πολέμου των ναζιστικών δυνάμεων στην Ελλάδα και διαμόρφωσε καθοριστικά τη συλλογική ταυτότητα των κατοίκων των Γιαννιτσών.

## Σημεία ενδιαφέροντος
### Αρχαία μνημεία

* **Μακεδονικός Τάφος Δ' με δωρική πρόσοψη**
Το μνημείο βρίσκεται εκτός του αστικού ιστού, επί της οδού που οδηγεί προς την Πέλλα. Πρόκειται για διθάλαμο, καμαροσκέπαστο μακεδονικό τάφο, χρονολογούμενο στα τέλη του 4ου αιώνα π.Χ., με δωρική πρόσοψη αποτελούμενη από τέσσερις ημικίονες. Οι διαστάσεις του μνημείου ανέρχονται σε 6,15 μ. πλάτος, 6,15 μ. ύψος και 10 μ. μήκος. Η είσοδος έφερε λίθινη ανάγλυφη θύρα, ενώ δεύτερη μαρμάρινη θύρα, τοποθετημένη στην είσοδο του νεκρικού θαλάμου, έφερε ανάγλυφη και επιχρωματισμένη κεφαλή της Μέδουσας, καθώς και ανάγλυφες ασπιδίσκες. Ο τάφος μνημονεύεται σε αρχαίες επιγραφές, καθώς και σε αναθηματικές επιγραφές που χρονολογούνται στον 1ο αιώνα π.Χ. και στον 3ο αιώνα μ.Χ. Η σημαντικότερη εξ αυτών αναφέρεται στη λατρεία του Ηρακλή και του Αλεξάνδρου ως Ήρωα.

* **Μακεδονικός Τάφος Γ' με ιωνική πρόσοψη**
Το μνημείο βρίσκεται εκτός του αστικού ιστού, επί της οδού που οδηγεί προς την Πέλλα. Πρόκειται για διθάλαμο, καμαροσκεπή μακεδονικό τάφο με ιωνική πρόσοψη, η οποία αποτελείται από τέσσερις υψηλούς κίονες. Το μνημείο έχει πλάτος 4,70 μ. και μήκος 7,50 μ. Στους τοίχους του τάφου διατηρούνται υπολείμματα εγχρώμων κονιαμάτων, τα οποία έφεραν εικονιστικές παραστάσεις κιβωτίου και καθρέπτη, στοιχεία που συνδέονται με τον ταφικό εξοπλισμό και τη συμβολική απόδοση της νεκρικής σφαίρας. Επιπλέον, σώζεται η λίθινη βάση της νεκρικής κλίνης. Με βάση τα αρχιτεκτονικά και διακοσμητικά του χαρακτηριστικά, ο τάφος χρονολογείται περί το 300 π.Χ.

* **[[Αρχαιολογικός Χώρος Πέλλας]]**

Ο Αρχαιολογικός Χώρος της Πέλλας καταλαμβάνει έκταση περίπου 70.000 τ.μ. και βρίσκεται στο δυτικό άκρο της σύγχρονης κωμόπολης της Πέλλας, 7 χλμ. έξω από τα Γιαννιτσά. Περιλαμβάνει τα κατάλοιπα της αρχαίας μακεδονικής πρωτεύουσας των κλασικών και ελληνιστικών χρόνων, τα οποία αποτυπώνουν την πολεοδομική οργάνωση και τη μνημειακή φυσιογνωμία της πόλης. Στον χώρο διατηρούνται λείψανα αριστοκρατικών οικιών, ιερών και ναών αφιερωμένων σε θεότητες του αρχαιοελληνικού πανθέου, καθώς και το εκτεταμένο συγκρότημα της αγοράς, που αποτέλεσε τον διοικητικό, οικονομικό και κοινωνικό πυρήνα της πόλης. Ιδιαίτερης σημασίας είναι και τα ανάκτορα του Φιλίππου Β΄, τα οποία συνιστούν ένα από τα σημαντικότερα ανακτορικά σύνολα της κλασικής Μακεδονίας.

### Βυζαντινά μνημεία

* **[[Λουτρά του Γαζή Εβρενός (Γιαννιτσά)|Λουτρά του Γαζή Εβρενός]]**
Το μνημείο αποτελεί πέτρινο χαμάμ, το οποίο ανεγέρθηκε κατά την περίοδο 1385–1395 από τον ομώνυμο έποικο της πόλης. Θεωρείται το αρχαιότερο οθωμανικό μνημείο της πόλης, και ένα εκ των μέχρι τώρα σωζόμενων του βαλκανικού χώρου. Σήμερα, διατηρείται σε ερειπιώδη κατάσταση, ωστόσο εξακολουθεί να αποτελεί σημαντική μαρτυρία της ιστορικής εξέλιξης της περιοχής.
* '''Μαυσωλείο του Γαζή Εβρενός'''

Ανεγέρθηκε το 1417 με σκοπό τη στέγαση της σορού του ομώνυμου έποικου της πόλης. Το κτίριο υπέστη εκτεταμένη ανακατασκευή στα τέλη του 19ου αιώνα, γεγονός που εξηγεί την έντονη επίδραση της νεοκλασικής αρχιτεκτονικής στα πρωταρχικά σελτζουκικά μορφολογικά του χαρακτηριστικά. Στη νότια πτέρυγα του μνημείου διατηρείται σε καλή κατάσταση ο τάφος του Εβρενός με τα λείψανά του. Η παρουσία του ταφικού μνημείου καθιστά τον χώρο σημαντικό τόπο προσκυνήματος, προσελκύοντας ετησίως μεγάλο αριθμό επισκεπτών, κυρίως από την Τουρκία, οι οποίοι επισκέπτονται τα Γιαννιτσά για λόγους ιστορικού και θρησκευτικού ενδιαφέροντος. 

### Οθωμανικά μνημεία
* '''Πύργος του Ρολογιού'''
Αποτελεί ορθογώνιο κτίριο ύψους 25 μ., κατασκευασμένο από πέτρα και πλίνθους. Η ανέγερσή του πραγματοποιήθηκε το 1754 από τον διοικητή της πόλης Σερίφ Αχμέτ Εβρενόσογλου, αφιερωμένο στους προγόνους του και στη θρησκεία του Ισλάμ. Το μνημείο χρησίμευσε τόσο ως δημοτικό ρολόι όσο και, κατά περιόδους, ως φρούριο εποπτείας της περιοχής. Ο Πύργος του Ρολογιού θεωρείται ο παλαιότερος πύργος αυτού του τύπου στον ελλαδικό χώρο, αποτελώντας σημαντική μαρτυρία της οθωμανικής αρχιτεκτονικής και της ιστορικής οργάνωσης της πόλης κατά τον 18ο αιώνα.

*'''Τουρμπές'''
Αν και στην πραγματικότητα λειτουργούσε ως ιεροδιδασκαλείο ή συνοικιακό τέμενος, διατηρήθηκε στη συλλογική μνήμη της πόλης με την ονομασία «Μαυσωλείο του Αχμέτ Μπέη» ή απλώς «Τουρμπές». Η ανέγερσή του χρονολογείται στον 15ο αιώνα και αποδίδεται στον διοικητή της πόλης Αχμέτ Μπέη Εβρενόσογλου. Η όψη του μνημείου συνδυάζει στοιχεία παραδοσιακής ισλαμικής και βυζαντινής αρχιτεκτονικής, αντανακλώντας τις επιρροές και τις πολιτισμικές συνθήκες της εποχής. Το κτίριο αποτελεί σημαντικό τεκμήριο της πρώιμης οθωμανικής παρουσίας στην περιοχή και της αρχιτεκτονικής σύνθεσης οθωμανικών θρησκευτικών κτισμάτων στα Βαλκάνια.

* '''Τέμενος Γιακούμπ Μπέη'''
Ανεγέρθηκε τον 15ο αιώνα από απόγονο του Εβρενός, ο οποίος διοικούσε την πόλη κατά την περίοδο αυτή. Σύμφωνα με την παράδοση, στην ίδια τοποθεσία υπήρχε κατά τους βυζαντινούς χρόνους ναός αφιερωμένος στην Αγία Παρασκευή, ο οποίος κατεστράφη με την άφιξη των Τούρκων στην περιοχή. Τη δεκαετία του 1940, το κτίριο μετατράπηκε σε χριστιανικό ναό. Στη συνέχεια, λειτούργησε για περίπου σαράντα χρόνια ως μοναστήρι και αργότερα απέκτησε καθεστώς ενοριακού ναού, αφιερωμένου στην Αγία Παρασκευή.   

* '''Τζαμί Ισκεντέρ Μπέη'''
Γνωστό και ως «Μεγάλο Τζαμί», αποτελούσε έναν από τους μεγαλύτερους θρησκευτικούς χώρους των μουσουλμάνων κατά τα οθωμανικά χρόνια. Η ανέγερσή του χρονολογείται στον 15ο αιώνα και αποδίδεται στον διοικητή της πόλης Ισκεντέρ Μπέη, εγγονό του Εβρενός. Το κτίριο αποτελεί ιδιότυπο δείγμα οθωμανικής αρχιτεκτονικής, με χαρακτηριστικά που το καθιστούν μοναδικό στον βαλκανικό χώρο. Το 2024, το μνημείο περιήλθε στη δικαιοδοσία του Υπουργείου Πολιτισμού, με στόχο την αποκατάσταση και τη συντήρησή του, διασφαλίζοντας την προστασία και την ανάδειξη της ιστορικής και αρχιτεκτονικής του αξίας.
* '''Οικία του Εμίν Μπέη'''

Αποτελεί διώροφο επιβλητικό αρχοντικό νεοκλασικής αρχιτεκτονικής, με στοιχεία εμπνευσμένα από την αρχαιοελληνική παράδοση, και ανεγέρθηκε στις αρχές του 20ού αιώνα, από λαξευμένους λίθους. Στο ισόγειο στεγάζονταν το οθωμανικό διοικητήριο, ενώ στον όροφο βρισκόταν η κατοικία του Εμίν Μπέη, τελευταίου καϊμακάμη της πόλης. Μεταξύ 1930 και 1985, το κτίριο λειτούργησε ως Γενικό Νοσοκομείο Γιαννιτσών και σήμερα χρησιμοποιείται για διάφορες πολιτιστικές και κοινωνικές εκδηλώσεις. Το μνημείο αποτελεί σημαντικό παράδειγμα της αστικής αρχιτεκτονικής των νεότερων χρόνων της Τουρκοκρατίας.

* **[[Παλιά Αγορά Γιαννιτσών#Σωζόμενα κτίρια|Κτίριο Οθωμανικής Αγοράς]]**
Αποτελεί πέτρινο οικοδόμημα οθωμανικής αρχιτεκτονικής, που ανεγέρθηκε στα τέλη του 18ου με αρχές του 19ου αιώνα. Στον χώρο αυτό λειτουργούσε κατάστημα πώλησης λαχανικών και ψαρικών, ενώ χρησιμοποιήθηκε επίσης ως αποθήκη σιτηρών, εξυπηρετώντας τις διατροφικές ανάγκες των πολιτών. Ιδιόμορφο αρχιτεκτονικό χαρακτηριστικό του κτιρίου είναι οι τρεις καμάρες που διαμορφώνονται στην πίσω πλευρά του, στοιχείο που υπογραμμίζει την τεχνική δεξιοτεχνία των κατασκευαστών και την προσαρμογή της μορφής στις λειτουργικές ανάγκες της εποχής. Το μνημείο αποτελεί σημαντικό τεκμήριο της αστικής οθωμανικής αρχιτεκτονικής και της οικονομικής δραστηριότητας στα Γιαννιτσά κατά την περίοδο αυτή. 

* '''Ιερός Ναός Κοιμήσεως της Θεοτόκου'''
Αποτελεί τον πρώτο χριστιανικό ναό των Γιαννιτσών και ανεγέρθηκε μεταξύ 1858 και 1860, κατόπιν αιτήματος των κατοίκων της πόλης προς τον Σουλτάνο. Ο ναός ακολουθεί την παραδοσιακή βυζαντινή αρχιτεκτονική, παρουσιάζοντας ωστόσο μια ιδιαίτερη ιδιομορφία στους τοίχους του: σύμφωνα με την παράδοση, για την ανέγερσή τους χρησιμοποιήθηκε κρασί αντί για νερό, καθώς οι οθωμανικές αρχές είχαν στερήσει το νερό· αποτέλεσμα της θρησκευτικής καταπίεσης της εποχής. Σήμερα, στο εσωτερικό του ναού διατηρούνται πλήθος εικόνων, λειτουργικών σκευών και κειμηλίων από τον 19ο αιώνα, καθιστώντας τον χώρο σημαντικό τεκμήριο της θρησκευτικής και πολιτισμικής κληρονομιάς της πόλης.  

* **Ιερός Καθολικός Ναός Αγίων Αποστόλων Πέτρου και Παύλου**
Αποτελεί έναν από τους τέσσερις ενοριακούς ναούς της Ελληνοκαθολικής Εξαρχίας της Ελλάδας. Η ανέγερσή του πραγματοποιήθηκε το 1861, κατόπιν σουλτανικού φιρμανιού, με σκοπό την εξυπηρέτηση της νεοσύστατης τότε καθολικής (ουνιτικής) κοινότητας της πόλης. Η κοινότητα αυτή διατηρείται μέχρι σήμερα και ενισχύθηκε κατά τη δεκαετία του 1920, με την άφιξη ομόθρησκων προσφύγων από τη Μικρά Ασία. Ο ναός αποτελεί σημαντικό ιστορικό και θρησκευτικό τεκμήριο της καθολικής παρουσίας στην περιοχή, καθώς και δείγμα της σχέσης των θρησκευτικών κοινοτήτων υπό οθωμανική κυριαρχία.    

* **Παλιό Δημοτικό Σχολείο**

Ανεγέρθηκε ταυτόχρονα με τον Ιερό Ναό Κοιμήσεως της Θεοτόκου, ως διώροφο πέτρινο οίκημα, σε απόσταση περίπου 100 μ. από την εκκλησία. Το σχολείο αποτελεί το πρώτο γνωστό ελληνικό εκπαιδευτήριο της πόλης και αποτέλεσε σημαντικό θεσμό της τοπικής κοινωνίας. Το 1888, το κτίριο κινδύνευσε να καταστραφεί ολοσχερώς από πυρκαγιά, αλλά διασώθηκε χάρη στην οργανωμένη κινητοποίηση των κατοίκων της πόλης και των γύρω χωριών. Το σχολείο συνεχίζει να λειτουργεί έως σήμερα, αποτελώντας μνημείο της εκπαιδευτικής ιστορίας της τοπικής κοινωνίας. 

* **Ιερός Ναός Αγίων Κωνσταντίνου και Ελένης**

Ανεγέρθηκε το 1906 και αποτελεί τη δεύτερη παλαιότερη ενορία, από ιστορική άποψη, μεταξύ των πέντε ενοριών της πόλης των Γιαννιτσών. Στα διοικητικά όρια της ενορίας υπάγεται πληθυσμός περίπου 7.500 κατοίκων. Το ποιμαντικό και κοινωνικό έργο του ναού περιλαμβάνει τη λειτουργία κατηχητικών σχολείων όλων των βαθμίδων, τη διοργάνωση νεανικών και φοιτητικών συνάξεων, κύκλων μελέτης της Αγίας Γραφής, σχολής εκμάθησης παρασκευής προσφόρου, καθώς και χορωδιακών συνόλων. Επιπλέον, ο ναός διατηρεί φιλόπτωχο ταμείο, υποστηρίζοντας κοινωνικές δράσεις και ενισχύοντας την αλληλεγγύη εντός της τοπικής κοινότητας.

### Νεότερα μνημεία
* **[[Ιερός Ναός Αγίου Γεωργίου Γιαννιτσών|Ιερός Ναός Αγίου Γεωργίου]]**
Ο Ιερός Ναός του Αγίου Γεωργίου συνδέεται ιστορικά με τον πολύπαθο ελληνισμό της Ανατολικής Θράκης, μέρος του οποίου, μετά την ανταλλαγή πληθυσμών, μετέφερε τα ιερά σκεύη των ναών του στη νέα του πατρίδα, τα Γιαννιτσά. Αρχικά, η ενορία στεγάστηκε σε προσωρινό κτίσμα, ενώ η επίσημη τελετή θεμελίωσης του σημερινού ναού πραγματοποιήθηκε στις 21 Μαΐου 1948. Στις δραστηριότητες του ναού περιλαμβάνονται κατηχητικά σχολεία, κύκλοι μελέτης της Αγίας Γραφής, σχολή αγιογραφίας, δανειστική εκκλησιαστική βιβλιοθήκη και αίθουσα ηλεκτρονικών υπολογιστών. Επιπλέον, ο ναός διατηρεί φιλόπτωχο ταμείο και προσφέρει καθημερινό γεύμα αγάπης, υποστηρίζοντας την κοινωνική και πνευματική ζωή της τοπικής κοινότητας.
* **Ανδριάντας Μεγάλου Αλεξάνδρου** 
Ο Αδριάντας του Μεγάλου Αλεξάνδρου δημιουργήθηκε υπό την πρόθεση του Δήμου Γιαννιτσών. Τα αποκαλυπτήρια πραγματοποιήθηκαν στις 20 Οκτωβρίου 2009, κατά τη διάρκεια του εορτασμού της επετείου της απελευθέρωσης της πόλης, και έκτοτε το γλυπτό του έφιππου Μεγάλου Αλεξάνδρου επάνω στον Βουκεφάλα δεσπόζει στον περιβάλλοντα χώρου του Πνευματικού Κέντρου Γιαννιτσών. Το έργο αποτελεί δωρεά του τέως δημάρχου Γεωργίου Ηλίδη και συμβολίζει τη σύνδεση της πόλης με την ιστορική και πολιτισμική κληρονομιά της Μακεδονίας, ενισχύοντας ταυτόχρονα τη δημόσια παρουσίαση της μνήμης και της ταυτότητας της περιοχής.
* **Ανδριάντας Φιλίππου Β**'
Βρίσκεται στο πάρκο του τουριστικού κέντρου «Φιλίππειο». Το άγαλμα, τοποθετημένο πάνω σε βάθρο ύψους 1,20 μ., εκφράζει τον δυναμισμό, την αυστηρότητα και τη μαχητικότητα του Μακεδόνα βασιλέα. Δίπλα στον αδριάντα υπάρχει ορειχάλκινη ανάγλυφη αναπαράσταση εφίππων και πεζοπόρων τμημάτων της Μακεδονικής φάλαγγας, συνολικού μήκους 4 μ., η οποία αποδίδει με συμβολικό τρόπο την στρατιωτική οργάνωση και την ισχύ των μακεδονικών στρατευμάτων. Η δημιουργία του έργου πραγματοποιήθηκε με πρωτοβουλία της Ιστορικής και Λαογραφικής Εταιρείας της πόλης «Ο Φίλιππος», ενισχύοντας την προβολή της ιστορικής και πολιτισμικής κληρονομιάς της περιοχής.

* **Ηρώο Γιαννιτσών**

Γνωστό ως «Μαύρο Άγαλμα», ανεγέρθηκε το 1926 προς τιμή και ανάμνηση της μάχης της πόλης και αποτελεί έργο του γλύπτη Γρηγόρη Ζευγώλη (1886–1950). Το μνημείο τοποθετήθηκε στην ανατολική είσοδο των Γιαννιτσών, επί της Εγνατίας Οδού, και συνιστά τριαδική, πυραμιδοειδή σύνθεση από ορείχαλκο. Στην κορυφή της πυραμίδας εικονίζεται ένας φτερωτός άνδρας, που «γράφει» στις δέλτους της ιστορίας την ηρωική μάχη, ενώ στη βάση αναπαρίσταται ο νεκρός στρατιώτης μέσα στην αγκαλιά της Ελλάδας. Στο πλάι καίει η φλόγα της ηρωικής τους θυσίας, συμβολίζοντας τη μνήμη και την τιμή προς τους πεσόντες. Η σύνθεση στηρίζεται σε μαρμάρινη βάση ύψους 1 μ. και αποτελεί χαρακτηριστικό παράδειγμα της ελληνικής γλυπτικής του Μεσοπολέμου, αναδεικνύοντας τον συμβολισμό και την τεχνική της περιόδου.

### Μουσεία

* **[[Ιστορικό και Λαογραφικό Μουσείο Γιαννιτσών|Ιστορικό και Λαογραφικό Μουσείο]]**
Ιδρύθηκε τον Οκτώβριο του 1997 από την Ιστορική και Λαογραφική Εταιρεία της πόλης «Ο Φίλιππος», με σκοπό τη διάσωση και προβολή της ιστορίας και της πολιτισμικής κληρονομιάς της περιοχής. Το Μουσείο παρουσιάζει εργαλεία, μηχανήματα και αντικείμενα των δύο προηγούμενων αιώνων, αποτυπώνοντας την καθημερινή ζωή και την τεχνολογία της εποχής. Επιπλέον, εκτίθενται υλικά που σχετίζονται με τον Μακεδονικό Αγώνα στα Γιαννιτσά, όπως όπλα, στολές και προσωπογραφίες ντόπιων μακεδονομάχων. Παράλληλα, δίνεται μια γενική εικόνα του παραδοσιακού Γιαννιτσιώτικου αρχοντικού και εκτίθενται αυθεντικές τοπικές φορεσιές, συμβάλλοντας στην κατανόηση της κοινωνικής, πολιτιστικής και ιστορικής ταυτότητας της πόλης.

* **Στρατιωτικό Μουσείο Γιαννιτσών**

Το Στρατιωτικό Μουσείο των Γιαννιτσών λειτουργεί από το 2012 στον κάτω όροφο της Λέσχης Αξιωματικών Φρουράς της πόλης και εγκαινιάστηκε από τον πρώην αρχηγό του Γενικού Επιτελείου Στρατού, Φράγκο Φραγκούλη. Στα εκθέματα του μουσείου παρουσιάζεται πλούσιο φωτογραφικό υλικό, κείμενα, οπλισμός, στολές, παράσημα και άλλα αντικείμενα στρατιωτικής χρήσης. Ιδιαίτερη έμφαση δίνεται στη μάχη των Γιαννιτσών, καθώς και στους Βαλκανικούς Πολέμους του 1912-1913, προσφέροντας έτσι τεκμηριωμένη εικόνα της στρατιωτικής ιστορίας της περιοχής και συμβάλλοντας στην κατανόηση της συμμετοχής των τοπικών πληθυσμών στα σημαντικά γεγονότα της ελληνικής ιστορίας. 

* **[[Αρχαιολογικό Μουσείο Πέλλας]]**

Αποτελεί σύγχρονο και μοντέρνο οικοδόμημα, σχεδιασμένο για να προβάλλει και να αναδείξει την πολυσήμαντη ιστορία της περιοχής. Το μουσείο φιλοξενεί σημαντικά εκθέματα που καλύπτουν χρονικά την περίοδο από την Εποχή του Χαλκού έως την Ελληνιστική Περίοδο, περιλαμβάνοντας αγγεία, εργαλεία, ενδυμασίες, κοσμήματα, πανοπλίες, όπλα, στέμματα, αγάλματα και ψηφιδωτά, καθ' ένα από αυτά τα είδη εντασσόμενο σε διαφορετική ενότητα. Στον προαύλιο χώρο του μουσείου εντάσσεται και ο αντίστοιχος αρχαιολογικός χώρος, παρέχοντας στους επισκέπτες την ευκαιρία να συνδέσουν τα εκθέματα με τα αρχαιολογικά ευρήματα επί τόπου και να κατανοήσουν καλύτερα την πολιτισμική και ιστορική συνέχεια της περιοχής της Πέλλας. 

### Φυσικοί χώροι

* **Φιλίππειο** 
Αποτελεί το μεγαλύτερο και πιο εντυπωσιακό πάρκο της πόλης των Γιαννιτσών, το οποίο βρίσκεται στην κορυφή ενός πράσινου λόφου, περιτριγυρισμένου από κυπαρίσσια. Στο εσωτερικό του πάρκου λειτουργεί το ομώνυμο τουριστικό περίπτερο-εστιατόριο, προσφέροντας στους επισκέπτες ένα χώρο αναψυχής με θέα στο φυσικό περιβάλλον. Στους πρόποδες του λόφου βρίσκεται το Ανοιχτό Δημοτικό Θέατρο, το οποίο διαθέτει χωρητικότητα 3.000 θέσεων και φιλοξενεί πληθώρα πολιτιστικών εκδηλώσεων, όπως συναυλίες, θεατρικές παραστάσεις και άλλες παραστάσεις τέχνης, καθιστώντας το σημείο αναφοράς για την πολιτιστική ζωή της πόλης. Στις αρχές της δεκαετίας του 2000, το πάρκο υπεβλήθη σε πλήρη ανακαίνιση, ενισχύοντας τη λειτουργικότητά του και βελτιώνοντας την εμπειρία των επισκεπτών.

* **[[Λουδίας]]**

Στην περιοχή έξω από την πόλη των Γιαννιτσών, στο νότιο τμήμα της πεδιάδας και σε απόσταση 7 χιλιομέτρων, εκτείνεται ο ποταμός Λουδίας, ο οποίος φιλοξενεί και τις εγκαταστάσεις του Ναυταθλητικού Κέντρου, το οποίο αποτελεί σημαντικό έργο αθλητικής και τουριστικής υποδομής. Στη θέση «μηδέν» της περιοχής βρίσκεται το Δημοτικό Κωπηλατοδρόμιο, στο οποίο δραστηριοποιείται ο Ναυτικός Όμιλος Γιαννιτσών, ο μοναδικός ναυτικός όμιλος του νομού, εξειδικευμένος στα αθλήματα του Κανόε καγιάκ και της κωπηλασίας. Χάρη στο μηδενικό υψόμετρο, η περιοχή είναι απάνεμη, γεγονός που διευκολύνει την απρόσκοπτη προπόνηση των αθλητών. Το Κωπηλατοδρόμιο εντάχθηκε στον Προπονητικό Οδηγό της Ελλάδας ενόψει των Ολυμπιακών Αγώνων του 2004 και στο πρόγραμμα αθλητικών υποδομών «Ελλάδα 2004», το οποίο είχε ως αποτέλεσμα τη δημιουργία υποδομών όπως λεμβαρχείο, γυμναστήριο, αποδυτήρια, σκάφη και όργανα ενδυνάμωσης. Η λειτουργία ξενώνων και εστιατορίου, σε συνδυασμό με τον εξωραϊσμό του περιβάλλοντος χώρου, ο οποίος περιλαμβάνει χώρους αναψυχής, δενδροφυτεύσεις και εικαστικές παρεμβάσεις, καθιστούν την περιοχή ιδανική για τη διοργάνωση ετήσιων προγραμμάτων άθλησης για το κοινό, αλλά και για τη φιλοξενία πολιτιστικών εκδηλώσεων, προσφέροντας παράλληλα υψηλής ποιότητας υποδομές για αθλητές και επισκέπτες.

### Πηγές [[Αραβησσός Πέλλας|Αραβησσού]]
Ένας σημαντικός βιότοπος με πηγές, ποτάμια, μικρές λίμνες και πυκνή παρόχθια βλάστηση, όπου καταγράφεται ποικιλία ορνιθοπανίδας. Βρίσκεται σε μικρή απόσταση από τα Γιαννιτσά και χρησιμοποιείται ως καλοκαιρινό θέρετρο από τους κατοίκους της πόλης για χιλιάδες χρόνια. Οι Πηγές της Αραβησσού, καρστικές πηγές τροφοδοτούμενες από τον ορεινό όγκο του Πάικου, εξαρτώνται από τις βροχοπτώσεις και χιονοπτώσεις και καλύπτουν περίπου 50 στρέμματα σε υψόμετρο 43 μέτρων. Στη νότια περιοχή εντοπίζεται η Πηγή του Πλατάνου, μαζί με μικρότερες αναβλύσεις και το ποτάμι που διασχίζει τον κάμπο. Η παρουσία παλιών νερόμυλων, λιμνών και υδροχαρούς βλάστησης δημιουργεί ευνοϊκές συνθήκες για την ορνιθοπανίδα, καθιστώντας την περιοχή σημαντική για περιβαλλοντική παρατήρηση και αναψυχή.

## Αθλητισμός

* **[[Π.Α.Σ. Αναγέννηση Γιαννιτσών]]**

Η Αναγέννηση Γιαννιτσών είναι η σημαντικότερη ποδοσφαιρική ομάδα στην πόλη των Γιαννιτσών που ιδρύθηκε το 1961. Έχει έδρα το Δημοτικό Στάδιο Γιαννιτσών και τα χρώματα της ομάδας είναι το μπλε και το λευκό. Θεωρείται μία από τις καλύτερες τοπικές ομάδες στη Μακεδονία.

* **Ναυτικός Όμιλος Γιαννιτσών**

Ο Ναυτικός όμιλος Γιαννιτσών λειτουργεί από το 1978. Αυτή τη στιγμή ο Ν.Ο.Γ συμμετέχει σε διασυλλογικούς και πανελλήνιους αγώνες. Ακόμη υπάρχουν πολλές διακρίσεις όπως και η συμμετοχή σε ολυμπιακούς αγώνες.

* **Motocross**

Η πίστα motocross που διαχειρίζεται απο τον ΟΦΜΓ βρίσκεται βορειοδυτικά της πόλης, στους πρόποδες του όρους Πάικου, όπου διοργανώνονται διάφοροι αγώνες, τοπικοί, πανελλήνιοι ή ευρωπαϊκοί.

## Διασκέδαση - πολιτισμός
Το επίκεντρο της κοινωνικής ζωής της πόλης αναμφίβολα βρίσκεται στον πεζόδρομο των Γιαννιτσών. Εδώ και στα παράπλευρα στενά η πόλη ζει καθημερινά σε έντονους ρυθμούς, καθώς συγκεντρώνει τον κύριο όγκο των επισκεπτών και όσων γενικά επιθυμούν να γευματίσουν, να δειπνήσουν ή απλά να απολαύσουν τον καφέ ή το ποτό τους.

Τα Γιαννιτσά ήταν από τις πρώτες πόλεις που δημιούργησαν Ανοιχτό Θέατρο 3000 θέσεων και κατέστησαν θεσμό τις πολιτιστικές εκδηλώσεις καθώς μεγάλα ονόματα του θεάτρου και της μουσικής φιλοξενούνται κάθε χρόνο τον τελευταίο μήνα του καλοκαιριού δίνοντας στις ημέρες πολιτισμού, φεστιβαλικό χαρακτήρα. Επίσης διάφορες εικαστικές, θεατρικές και μουσικές εκδηλώσεις λαμβάνουν χώρα στο κλειστό θέατρο το οποίο βρίσκεται έσωθεν του Πνευματικού Κέντρου το οποίο είναι ένα κτίριο μοντέρνας αρχιτεκτονικής (3800τ.μ.). Τις πρώτες μέρες του Σεπτεμβρίου διοργανώνεται η Εμποροπανήγυρη Γιαννιτσών για μια εβδομάδα. Σημαντική είναι και η αναφορά στη ΔΗ.Κ.Ε.Π.Α.Π. που αποτελεί έναν κοινωφελή μη κερδοσκοπικό πολιτιστικό οργανισμό που ιδρύθηκε το 1996, η οποία αναπτύσσει οργανωμένα τη μουσική (λειτουργεί το Αλεξάνδρειο Ωδείο Γιαννιτσών), τις εικαστικές τέχνες (λειτουργεί καλλιτεχνικό εργαστήρι και οργανώνει εκθέσεις), τον χορό (παραδοσιακό, κλασσικό και μοντέρνο), τον κινηματογράφο (θερινό cinema, αφιερώματα) και άλλες τέχνες.

## Μέσα ενημέρωσης
### Εφημερίδες περιοδικά & ραδιόφωνα

**myPoint Magazine* (FreePress Περιοδικό της περιοχής)
**Ο λόγος της Πέλλας* (Εβδομαδιαία - Ηλεκτρονική Εφημερίδα)
* *Happy Radio* (Ραδιοφωνικός Σταθμός)
**Γιαννιτσά* (Καθημερινή Εφημερίδα)
**Πολιτεία κάμπου* (Εφημερίδα)

### Τηλεοπτικοί σταθμοί

### Ραδιοφωνικοί σταθμοί

### Περιοδικά

* myPoint Magazine

### Ηλεκτρονικές εφημερίδες
* Pella24
* Pellanet
* Logos pellas
* Pella News

## Μεταφορές
Από τα Γιαννιτσά διέρχεται η Εθνική οδός Θεσσαλονίκης-Εδέσσης πού είναι μέρος της Εθνικής Οδού 2. Επίσης η πόλη εξυπηρετείται με τα υπεραστικά λεωφορεία του ΚΤΕΛ που εκτελούν δρομολόγια συνεχώς με τα άλλα σημαντικά κέντρα της περιοχής. Παρά κάποιες συζητήσεις που έχουν γίνει, τα Γιαννιτσά δεν συνδέονται σιδηροδρομικώς. Οπότε ο μόνος τρόπος με τον οποίο μπορεί να επισκεφτεί κάποιος την πόλη είναι μόνο οδικώς. Ωστόσο οι κοντινότεροι σιδηροδρομικοί σταθμοί βρίσκονται στην Αλεξάνδρεια και το Άδενδρο.

### Οδικό δίκτυο
Από τα Γιαννιτσά περνάνε οι παραπάνω οδικοί άξονες:

## Διάσημοι Γιαννιτσιώτες
* Χαϊρετί (?-1534), ποιητής
* Χαϊρεντίν Μπαρμπαρόσα (1478-1546), Αρχιναύαρχος και κουρσάρος της Μεσογείου
* Χαγιαλί Μπέη (1500-1557), ποιητής
* Αγκεχή (?-1577), ποιητής και ιστορικός
* Δημήτριος Μπαρλαούτας (?-1822), διδάσκαλος του Γένους και αγωνιστής του 1821
* Χρήστος Χατζηδημητρίου (1847-1905), έμπορος, πρόκριτος και Μακεδονομάχος
* Εμμανουήλ Μπόσκος-Ιωαννίδης (1859-1910), ιατρός, διδάκτωρ και Μακεδονομάχος
* Αικατερίνη Βαρελά (1866-1904), δασκάλα κατά τον Μακεδονικό Αγώνα
* Παπα-Δημήτριος Οικονόμου (1876-1909), ιερέας και Μακεδονομάχος
* Αθανάσιος Οικονόμου (?-1906), έμπορος, πρόκριτος και Μακεδονομάχος
* Χρήστος Διδασκάλου (?-1909), οπλαρχηγός Μακεδονομάχος
* Αντώνιος Κασάπης (?-1904), οπλαρχηγός Μακεδονομάχος
* Γεώργιος Διδασκάλου (1880-1928),  ιατρός και Μακεδονομάχος
* Γκόνος Γιώτας (1880-1911), οπλαρχηγός Μακεδονομάχος
* Αχμέτ Ντερβίς Μπέης (1881-1932), Τούρκος στρατιωτικός
* Θωμάς Μαγκριώτης (1882-1944), επιχειρηματίας και πολιτικός
* Σωτήριος Γκοτζαμάνης (1884-1958), ιατρός, επιχειρηματίας και πολιτικός
* Μιχαήλ Βαρελάς (1886-1935), δάσκαλος και Μακεδονομάχος
* Γιώργος Τάνος (1937-2013), ιατρός και πολιτικός
* Μακάριος Παυλίδης (1937), Μητροπολίτης Ανέων και θεολόγος
* Δήμος Παπαδημητρίου (1943), δάσκαλος και πολιτικός
* Γιάννης Βένος (1952), παλαίμαχος ποδοσφαιριστής
* Αγαθόνικος Νικολαΐδης (1964), Επίσκοπος Αρούσας και Κεντρικής Τανζανίας
* Διονύσης Σταμενίτης (1968), πολιτικός
* Θεόφιλος Καρασαββίδης (1971), παλαίμαχος ποδοσφαιριστής
* Μάκης Τσίτας (1971), συγγραφέας, ποιητής και στιχουργός
* Πέτρος Πασσαλής (1974), παλαίμαχος ποδοσφαιριστής
* Μελίνα Ασλανίδου (1974), τραγουδίστρια
* Κυριάκος Τσολερίδης (1976), αθλητής πολεμικών τεχνών
* Ελισάβετ Μυστακίδου (1977), Ολυμπιονίκης του τάε κβοντό
* Monsieur Minimal (1980), τραγουδιστής και συνθέτης της της indie pop
* Έφη Αχτσιόγλου (1985), δικηγόρος και πολιτικός
* Δημήτριος Καραδολάμης (1987), καλαθοσφαιριστής
* Ανδρέας Βαρσακόπουλος (1990), Ελληνοαμερικανός σκηνοθέτης και παραγωγός
* Δημήτρης Πέλκας (1993), ποδοσφαιριστής
* Γιάννης Μιχαηλίδης (2000), ποδοσφαιριστής

## Αδελφοποιήσεις
Η πόλη των Γιαννιτσών έχει αδελφοποιηθεί με τις πόλεις:
*  Κρότωνας, Ιταλία από το 2010
*  Νιου Μπρίτεν, Κονέκτικατ, ΗΠΑ από το 2010
*  Λάρνακα, Κύπρος, από το 2003

## Παραπομπές


## Πηγές

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

## Βιβλιογραφία

* 

## Εξωτερικοί σύνδεσμοι
* 
* 


Κατηγορία:Περιφερειακή ενότητα Πέλλας
Κατηγορία:Δήμος Πέλλας
Κατηγορία:Πόλεις της Ελλάδας